Käyttöehdot – Arska-verkkokauppa\nNäitä käyttöehtoja sovelletaan Arskametalli Oy:n (myöhemmin "myyjä") ja sen asiakkaiden välisessä kauppasuhteessa.\nKäyttäessään verkkokauppaa, ostaessaan tuotteita palvelusta tai rekisteröityessään palveluun käyttäjä hyväksyy tästä sopimuksesta ilmenevät ehdot ja sitoutuu noudattamaan näitä ehtoja. Tilauksiin sovelletaan tilaushetkellä voimassa olevia sopimusehtoja.\nArskametalli Oy ei vastaa vahingosta, joka aiheutuu ylivoimaisesta esteestä. Ylivoimaisena esteenä pidetään sellaista ennalta arvaamatonta seikkaa tai olosuhteiden muutosta, joka on myyjän vaikutusmahdollisuuksien ulkopuolella. Arskametalli Oy on velvollinen ilmoittamaan asiakkaalle ylivoimaisesta esteestä viivytyksettä.\nPalvelu on tarkoitettu pääasiassa Suomessa asuville maatalousyrittäjille. Yrityksen tulee tilauksen yhteydessä ilmoittaa Y-tunnus. Kuluttajasuojalain mukainen palautusoikeus ei koske yritysasiakkaita.\nKauppasuhteessa noudatetaan soveltuvaa Suomen ja EU:n lainsäädäntöä kuluttajakaupan, markkinoinnin ja mainonnan osalta. Yritysasiakkaiden ja myyjän välisessä kauppasopimuksessa noudatetaan ensisijaisesti näitä sopimusehtoja ja muilta osin Suomen kauppalakia.\nVerkkokaupan sisällön kaikki oikeudet kuuluvat Arskametalli Oy:lle.\nRekisteröityminen ja käyttäjän vastuu\nVerkkokauppaan voi rekisteröityä luonnollinen ja juridinen henkilö täyttämällä rekisteröitymislomakkeen ja valitsemalla itselleen käyttäjätunnuksen sekä salasanan. Rekisteröityminen on maksutonta. Myyjä voi halutessaan evätä rekisteröitymisen.\nHinnat ilmoitetaan euroissa (€) ilman arvonlisäveroa tai toimituskuluja. Hintoihin lisätään ostoskorissa alv 24% sekä toimituskulut. Pidätämme oikeuden tuotteiden hintojen ja toimituskulujen muutoksiin. Verkkokaupalla on oikeus olla myymättä tuotetta ilmoitettuun hintaan, mikäli kyseessä on niin selkeä hintavirhe, että asiakkaan voidaan olettaa ymmärtävän kyseessä olevan virhe. Tuotteet toimitetaan tilaushetken hinnalla.\nVerkkokauppa ei takaa, että sivuilla näytettäviä tuotteita on saatavilla. Jos tuote loppuu ennen kuin asiakas on maksanut tilauksen, poistuu tuote asiakkaan ostoskorista. Käyttäjä voi tilata tuotteita myös rekisteröitymättä. Mahdollisia etukoodeja voi käyttää vain yhden tilausta kohti. Erilaisia etuja ei voi yhdistää.\nVerkkokaupasta tilatessa sitova kauppasopimus syntyy, kun myyjä lähettää käyttäjälle tilausvahvistuksen, jossa tuotteen saatavuus, toimitusaika ja tuotteen hinta vahvistetaan. Tilausvahvistuksen saaminen edellyttää sähköpostiosoitteen ilmoittamista tilauksen yhteydessä. Myyjä pidättää itsellään oikeuden olla hyväksymättä tilausta.\nTilauksia käsitellään arkipäivisin ja toimitusaika on yleensä 2 - 5 arkipäivää. Mikäli tuotteet ovat tilaustuotteita, toimitusaika on yleensä 1 - 3 viikkoa. Mikäli tilauksen toimitus viivästyy, olemme asiakkaaseen yhteydessä.\nArskametalli Oy pidättää itsellään oikeuden tehdä milloin tahansa muutoksia palvelussa. Myyjä voi myös muuttaa tämän sopimuksen ehtoja ilman ennakkoilmoitusta. Käyttäjä hyväksyy tehdyt muutokset käyttämällä palvelua.


Lasten operaatioista ja uusista tuulista - MUTSIS ON\nBlogit | 31.10.2020 Koti Kumpulassa\nLasten operaatioista ja uusista tuulista\nVoi miten hankala päivä meillä onkaan ollut. Topias aloitti viime maanantaina uudessa työpaikassa, kun vanhassa työpaikassa alkoivat jälleen kerran lomautukset. Epävakaalla puualalla lomautukset on tullut todella tutuiksi ja liiton rahoja pahimmillaan 4-5 kuukautta odottaen ja sillä aikaa minimiäitiyspäivärahalla eläen, emme enää halunneet jäädä siihen tilanteeseen jumiin. Oli kyllä todella onnea matkassa, ja niin, tietty hyvä cv meidän tunnolliselta duunarilta, kun Topias sai heti uuden työpaikan.\nUusi työ on vain hankaloittanut meidän arkea todella paljon, koska Topias joutuu alkuun (ties kuinka kauan…..) tekemään yövuoroa. Meillähän ei mitään vuoropäiväkotia ole, joten lapset ovat nyt sitten minun vastuullani suurimman osan ajasta. Topias tulee yhdeltätoista töistä kotiin ja nukkuu loppupäivän päikkäreita, menee lasten kanssa seiskalta nukkumaan ja lähtee sitten taas kahden jälkeen töihin. Toisinsanoen minä olen melko yksinäinen, enkä saa oikein töitä tehtyä, koska olen todella riippuvainen omasta rytmistäni ja kaikista rutiineista ja nyt ne ovat pilalla. Samoin kävi sillon kun Topias oli lomautettuna ja aina kotona, se oli parisuhteelle todella rankkaa. Me vaan ollaan sellaisia ihmisiä, että tarvitaan myös sitä omaa tilaa, eikä haluttaisi olla koko ajan kiinni toisissamme. Etenkin kun ollaan niin erilaisia kaikessa! Täydennetään toisiamme, mutta en kyllä tarvitse sitä täydennystä ihan 24/7 vaan välillä haluan olla oma sekopäinen itseni. En malta odottaa, että Topias saa siirtyä normaaliin päivävuoroon…\nNäiden voimalla päivän läpi!\nTänään oli senkin puolesta rankka päivä, että saatiin vihdoin kuulla molempien lasten leikkausajat. Nompun leikkaus on tasan kolmen viikon päästä, mikä on ihan ok, mutta Avan leikkaus on neljän viikon päästä. Se viikko välissä on tosi hyvä, mutta oikeasti, miten meidän on tarkoitus pystyä vielä neljä viikkoa katsomaan tuota Avan kipua??? Nompun toipumisaika on tosiaan pidempi, joten saa nähdä miten hoidetaan tuo Avan koepala. Pitää varmaan tehdä niin, että Topias jää kotiin hoitamaan Nomppua ja minä vien Avan. Topias on vähän rennompi, mutta minä en ikinä pystyisi olemaan kotona niin, että tiedän Avan olevan peloissaan leikkaussalissa odottamassa nukutusta.\nTämä päivä on mennyt aikalailla sähköposteihin vastaamisen ohella lasten kanssa touhuten ja kokkaillen, koska en vain ole pystynyt nyt keskittymään kirjoittamiseen. Meille sanottiin jo aiemmin lääkärissä, että jos Avalla on kovia kipuja niin voimme myös lähteä päivystykseen ja siellä sitten katsotaan, että tehtäisiinkö toimenpide kiireellisenä. En nyt osaa yhtään päättää, että pitäisikö seuraavan kipukohtauksen iskiessä vaan marssia sinne päivystykseen vai odottaa suosiolla tuota aikaa. En halua viedä lääkäreiden huomiota pois kiireellisemmistä tapauksista, mutta ei tämä kivun ja oireiden ympärillä pyörivä elämä ole neljävuotiaan lapsen elämää… 🙁 Huoh.\nHuomenna lupaan palata positiivisempien juttujen kera <3 En malta odottaa joulukuuta kun kaikki operaatiot on ohi ja saa nauttia joulufiilistelystä ja olla ilman stressiä, tai ainakin näihin terveysongelmiin liittyvää stressiä!\n4.11.2015 klo 22:10\nItse melkein menisin kyllä sinne päivystykseen. On kuukausi pienelle kuitenkin aika pitkä aika, jos kovia kipuja on paljon. Kyllä ne ”kiireellisemmät” tapauksetkin varmasti silti hoidon saavat. Voimia tilanteeseen, itä sitten päätättekin tehdä!\n3.11.2015 klo 21:15\nTuntuu mukavalta ajatukselta, että ei tarvitse lasten kärsiä enää pitkään. Varmasti tuo aika tuntuu pitkältä, mikä on vielä edessä, mutta sentäs on päivät merkattu kalenteriin!\nKovasti tsemppiä sinne teille!\n3.11.2015 klo 21:16\nMikä leikkaus niillä on? Oon lukenu sun blogia mut on menny ihan ohi toi..? 😮\n3.11.2015 klo 21:17\nSaako udella minkä alan töitä topias tekee nyt? Ja tsemppiä!\n3.11.2015 klo 22:46\nHui, nyt alkoi jännittämään. Itsellä on yötyöhön haastattelu tällä viikolla. Meillä on kolme vuotias esikoinen ja toista odotan, toisin raskaus on vielä hyvin alussa. . Tuleekohan arki käymään kuitenkin liian raskaaksi, jos tuon paikan saisin. Pitänee miettiä vielä uudestaan koko hommaa, ainut vaan että mietintä aikaa ei ole kuin pari muutama päivä sillä turhaa lähteä kauas haastatteluun jos en kykenisikään työhön.. Niin ja meilläkään ei lapselle ole vuorohoitoa.\n3.11.2015 klo 23:22\nKannattaa muistaa, että lapsi peilaa vanhempien tunnetiloja – neljävuotias tuskin osaa pelätä leikkausta, jos vanhempi suhtautuu asiaan luottavaisesti. Jos taas vanhempi näyttää lapselle, että on syytä pelätä kuollakseen, lapsi sen epäilemättä tekee. Oma rauhallisuus on siis kaiken a ja o. Tsemppiä!\n3.11.2015 klo 23:29\nÄh, onpas typerä yövuororytmi! Mä teen myös pelkkää yövuoroa mutta meillä se on 22-06 joten perheellisetkin pystyvät siihen suht ongelmitta. Tsemppiä uuteen arkeen, toivottavasti tilanne selkiytyy pian! (:\nTerveisin se sinitukkainen kaheli joka viime lauantaina ensin hölötti suu vaahdossa ja sitten kapsahti kaulaan 😉\n4.11.2015 klo 00:04\n4.11.2015 klo 06:32\nPaljon paljon tsemppiä teille <3 Onnea Topiakselle uudesta työpaikasta, harmi, että vuorot ovat alkuun noin hankalat 🙁 Vie vaan ihmeessä Ava päivystykseen jos kivut ovat todella kovat, mitä nopeammin koepala saadaan otettua, sen parempi.\n4.11.2015 klo 06:35\nKoitin laittaa tämän kommentin jo, mutta sain ilmoituksen, että identtinen kommentti löytyy jo.. Pahoittelut jos tulee moneen kertaan. 😀\n4.11.2015 klo 07:17\nEn osaa muuta sanoa kuin hurjasti voimia teille! <3\n4.11.2015 klo 08:10\n4.11.2015 klo 08:11\nTsemppiä Emilia! Ei varmsati ole helppo katsoa oman lapsen tuskaa. Mä meinaan hajota jo tukkoiseen nenään jayskään joten en osaa edeskuvitella millasta siellä on :/\n4.11.2015 klo 09:12\nMeilläkin täälä hankala tilanne arjen kanssa, mutta siihen on jo tottunut. Elämämme on ollut täynnä muutoksia ( suurimmaksi osaksi positiivisia ), että ollaan välillä kaikki ihan sekaisin. Tällä hetkellä tilanne ihan vakaa, kun mies opiskelee monimuotokoulutuksena ja pystyy olemaan lapsen kanssa kotona suurimmaksi osaksi. Minä olen sitten vuorotöissä… Tsemppiä kaikkeen, älä haalin liikaa hommia, elämä ei ole suorittamista kokoajan. 🙂\nKiireellisenä vaan, ettei lapsen tarvitse enempää kärsiä:/ Vaikka tietysti onhan niitä kiireellisimpiä potilaita varmasti aina.\n4.11.2015 klo 13:10\nHeti vaan lääkäriin kun tulee kipukohtaus! Ihan turhaan ajattelet, että viet ajan joltain ”tärkeämmältä” potilaalta kun kyse on lapsesta. Voimia koko perheelle tulevaan!\n4.11.2015 klo 18:53\nOnko Avalle tulossa ihan oikea leikkaus vai gastroskopia, jossa otetaan koepala? Leikkaus vain koepalanottoa varten lapsella kuulostaa hurjalta eikä itse asiassa leikkauksia tehdä aikuisillekaan vain koepalojen ottoa varten. Tähystyksiä kylläkin, mutta riskiluokaltaan tähystys nukutuksessa on aika pitkälle eri luokkaa kuin leikkaus nukutuksessa. Ja jos kyseessä on koepalan otto tähystyksellä, niin eihän ne kivut siihen heti lopu vaan vasta kun nähdään mitä koepala pitää sisällään ja sitä aletaan hoitamaan.


Hedelmäpuiden hoitoleikkaukset - Pihalla Auringon Tahtiin\nHedelmäpuiden kasvattaminen kotipuutarhoissa on nykyään suositumpaa kuin koskaan.\nHedelmäpuiden uusia lajeja ja lajikkeita tulee tarjolle vuosittain. Ei ole enää mitenkään harvinaista, että aika pohjoisestakin pihasta löytyy päärynää, luumua ja kirsikkaa.\nOmenapuiden leikkaamisesta jo kirjoitinkin artikkelin, mutta käydään nyt läpi muiden hedelmäpuiden hoitoleikkauksia.\nPäärynäpuita leikataan samoin periaattein kuin omenapuita, mutta vähemmän. Päär ynällä on kova into kasvaa suoraan ylöspäin. Näitä ylöspäin suuntautuvia versoja kannattaa typistää, jotta hedelmien poiminta helpottuisi. Myös vanhaa puuta voi madaltaa leikkaamalla runko poikki sopivalta korkeudelta.\nLatvus kannattaa pitää ilmavana harventamalla, eli poista liian tiheässä kasvavat ja toisiaan hankaavat oksat. Leikkauksessa suositaan sivulle päin kasvavia versoja, kuten omenapuullakin.\nLeikkausajankohta on sama kuin omenalla; kevättalvi tai loppukesä. Päärynän sato tosin kypsyy hyvin myöhään, usein vasta syys-lokakuussa. Hedelmiä kypsyttävää puuta ei tietenkään kannata ruveta leikkelemään, joten kevättalvi on usein paras ajankohta.\nKirsikkapuita leikataan mahdollisimman vähän. Ne vuotavat herkästi maitiaisnestettä keväällä, joten turvallisempi ajankohta leikkaukselle on elokuussa. Vuoto on keväällä makeaa herk kua monille hyönteisille ja runsas vuoto heikentää puun kasvuvoimaa.\nJos leikkauskohdasta vuotaa tahmeaa, venyvää nestettä, se on ns. kumivuotoa. Sen tehtävä on suojata leikkaushaavaa ja se sisältää mm. antibioottisia aineita. Kumivuotokin kertoo kuitenkin aina stressitilasta ja voi olla runsaana haitallista.\nKesäleikkauksessa on myös se etu, että kuolleet oksat on silloin helpompi havaita. Lepotilaisessa puussa ne eivät kunnolla erotu.\nLeikkauksissa poistetaan kuolleet ja toisiaan hankaavat versot. Lisäksi liian tiheää kasvua kannattaa harventaa, jotta latvus säilyy ilmavana. Sama perussääntö toimii kirsikallakin; suosi sivulle päin kasvavia versoja leikatessasi.\nSuomessa menestyvät kirsikat ovat pääosin hapankirsikoita, jotka kasvavat jopa 5-8 metriä korkeiksi. Näitä kannattaa lyhentää ajoissa, jotta sadon poiminta onnistuisi ilman apuvälineitä. Pensasmaisilla kirsikoilla korkeudesta ei ole haittaa, sillä ne jäävät kyllä luonnostaan mataliksi.\nLuumu vuotaa myös herkästi keväällä, joten leikkaamiseen kannattaa ryhtyä jo tammi-helmikuussa. Paras leikkausajankohta on kuitenkin elokuussa, jolloin liiallisesta vuodosta ei ole vaaraa ja kuolleet oksat on helppo erottaa.\nLuumuakin leikataan hyvin säästeliäästi. Latvuksesta poistetaan vain liian tiheässä kasvavat, vioittuneet ja kuolleet versot. Latvaversoa voi tarvittaessa lyhentää.\nYleisesti ottaen voi sanoa, että hedelmäpuiden (poislukien omenapuut) vuosittaisista leikkauksista ei tarvitse päänsärkyä itselleen aiheuttaa.\nJos puu näyttää sopusuhtaiselta ja terveeltä, ei sitä tarvitse välttämättä leikata ollenkaan. Useimmissa tapauksissa riittää ihan vaan kuolleiden/katkenneiden oksien poisto puun pitämiseen terveenä, satoisana ja elinvoimaisena.\nTurhaa leikkaamista kannattaa välttää, koska se helposti innostaa puuta sitten kasvattamaan taas lisää oksia, joita pitää taas olla harventamassa. Leikkaaminen aiheuttaa aina puulle stressiä ja useimmissa tapauksissa se ei ole mitenkään hyvä juttu 😉 .\nJoskus käy niin, että päärynä-, kirsikka- tai luumupuu kasvaa kyllä oikein kauniisti ja on terve, mutta niitä kaivattuja hedelmiä ei kuulu, ei näy. Tähän voi olla moniakin syitä.\nTarkista tästä listasta, mikä voisi olla oman puusi ongelma:\nYksinäisyys. Hedelmäpuista osa on ns. itsepölytteisiä, osa taas ristipölytteisiä. Itsepölytteinen tuottaa hedelmiä ilman lajikumppaniakin, ristipölytteinen taas ei. Mutta kaikki hedelmäpuut hyötyvät ristipölytyksestä, eli sato on aina suurempi, jos vieressä on samanlajinen kumppani. Paras hyöty saadaan, kun kumppani on eri lajiketta.\nIkä. Hedelmäpuiden satoikä alkaa 5-10 vuotiaina, lajista ja lajikkeesta riippuen. Taimistosta ostamasi taimi on normaalisti 2-3 vuotias, mutta voi olla jo satoikäinenkin (tarkista myyjältä). istutuksen jälkeen taimi kasvattaa aluksi vain juuria ja niin sen pitääkin. Joten anna sille aikaa. Liian varhain hedelmiä tuottamaan ryhtyvä puu on usein lyhytikäinen.\nVäärä kasvupaikka. Hedelmäpuut kaipaavat aurinkoa, lämpöä ja tuulen suojaa. Liian varjossa kukinta jää usein huonoksi, kovin tuulisella paikalla eivät pölyttäjät viihdy. Jos paikka on altis keväthalloille, varhain kukkivat hedelmäpuut saattavat kärsiä siitä ja sato jää saamatta.\nVäärä lannoitus. Runsas typpi saa puun kasvattamaan innolla uutta versoa ja lehteä, mutta ei hedelmiä. Happamasta maasta puu ei saa tarvitsemiaan ravinteita irti. Jos hedelmäpuuu ei tuota satoa, suosittelen teettämään maasta maa-analyysin. (Palvelun tuottajia löydät netistä, mutta tässä yksi vaihtoehto.)\nPölytyksen epäonnistuminen. Hedelmäpuut kaipaavat pölyttäjiä, jotta kukista kehittyisi satoa. Pölyttäjät taas ovat hyvin alttiita sääoloille. Ne eivät lennä liian kylmässä, tuulisella säällä tai sateella. Jos sinulla käy huono tuuri, hedelmäpuusi kukinnan aikaan sääolot eivät olleet pölyttäjille suotuisia ja siksi kukista ei päässyt kehittymään hedelmiä.\nTästä voit katsoa Taimistoviljelijöiden videon leikkaamisesta.\nOlisi hienoa kuulla varsinkin pohjoisempana menestyvistä hedelmäpuista. Miten olet onnistunut? Oletko suojannut puuta talvella? Ohjannut kasvua poikkeavasti?\nKerro oma hedelmäpuutarinasi!\nKategoriat Luonnonmukainen pihan hoito, Pihan peruskorjaus - ohjeita ja vinkkejä Avainsanat hedelmäpuiden, hedelmäpuiden hoito, kevätleikkaus, kirsikkapuu, leikkaus, luumupuu, päärynäpuu Artikkelien selaus


ETELÄ-AMERIKKA » ECUADOR » Galápagossaarten risteily, päivä 5 – Galapaguera de Cerro Colorado, San Cristobal\nViimeinen retki suuntautuu kilpikonnakasvattamoon.\nSan Cristóbalin saarella sijaitseva kaupunki on vajaalla 7000 asukkaallaan pikemminkin kylä kuin kaupunki ja huomattavasti pienempi kuin Santa Cruzin saarella sijaitseva Puerto Ayora. Toinen Galápagossaarten kansainvälisistä lentokentistä sijaitsee kuitenkin aivan kaupungin kupeessa ja tuolta on meidänkin tarkoitus huomenna kotimatkamme aloittaa.\nKoholla oleva etureuna saa kilven muistuttamaan satulaa.\nAamiaisen jälkeen on vuorossa risteilymme viimeinen retki, sillä viiden päivän risteilyn ostaneilla on tänään ohjelmaa enää aamupäivälle. Nostamme siis myös matkatavaramme mukaan pangaan ja keikumme aalloilla satamaan, jossa meitä jo odottaakin pikkubussi kuljettajineen.\nSatulakilpi mahdollistaa pään kurkottamisen korkeammille oksille.\nBussi kuljettaa meidät noin parinkymmenen kilometrin matkan ylänköjen halki Galapaguera de Cerro Colorado -kilpikonnien kasvatuskeskukseen, jossa asustaa kymmeniä ja kymmeniä Galápagoksenjättiläiskilpikonnia.\nGalapaguera de Cerro Colorado -kilpikonnakasvattamon alueella kiertää selkeä polku.\nEräitä konnia ehdimme Jennin kanssa jo omatoimisesti käydäkin katsomassa Santa Cruzin saarella, mutta tässä paikassa asustavat kilpikonnat ovat eri alalajia. Eron huomaa etenkin satulanmuotoisesta kilvestä, joka mahdollistaa kaulan kurottamisen korkeammalle.\nMyös darwininsirkut viihtyvät rehevän kasvillisuuden seassa.\nOppaamme James kertoo, että täällä asustavat kilpikonnat ovat nimenomaan niitä, joista Galápagossaaret ovat aikanaan saaneet nimensä. Galapaguera de Cerro Coloradossa kasvatettavia kilpikonnia vapautetaan lopulta myös keskuksen ulkopuolelle luontoon arvokkaiden kilpikonnakantojen turvaamiseksi.\nNaaraita omalla altaallaan.\nAlueella kiertää vajaan kilometrin mittainen polku, jota ei tarvitse pitkään tarpoa kun jo ensimmäiset kilpikonnat ovat meitä vastassa. Pelottomat eläimet tulevat jopa niin lähelle, että perääntymään lähtevä australialainen hyttinaapurimme liukastuu kiveen ja pyllähtää pusikkoon.\nGalápagoksenjättiläiskilpikonna on suojeltu laji.\nJames kertoo, että edessämme huojuvat valtavat kilpikonnat ovat iältään useita kymmeniä vuosia. Ensimmäiset kymmenen vuotta kun kilpikonnat viettävät ensin häkeissä ja sitten muurein suojatulla alueella. Näin estetään poikasten joutuminen petojen suuhun ja myös varkaiden matkaan.\nPitkäikäiset konnat elävät yli 100-vuotiaiksi.\nLyhyen kierroksen aikana ehdimmekin nähdä lukuisia nimensä mukaisesti jättimäisiä Galápagoksenjättiläiskilpikonnia. Polun varrella vastaan tulee myös yksi huomattavasti pienempi nuori yksilö, joka on koon perusteella vasta päässyt vapaasti vaeltamaan keskuksen ”villiin” luontoon. Käytännössähän tuo kun on kuitenkin suljettu alue.\nKasvattamon kilpikonnia päästetään myös luontoon kannan suojelemiseksi.\nReitin lopussa meitä odottavat vielä pienet poikaset kasvatushäkeissään ja nuorukaiset omalla reviirillään. Aivan pienimpien poikasten kilpiin on maalattu numerot, jotta työntekijöiden on helppo varmistua kaikkien olevan tallella.\nPoikaset viettävät ensimmäiset vuotensa häkin suojissa.\nPoikasia tuijotellessani tunnen pientä huimausta, aivan kuin maa hieman keinuisi. Jenni kuvailee samanlaisia oireita ja näin tekevät myös muut seurueemme jäsenet. Merisairauttahan tämä ei ole, vaan pikemminkin maasairautta kun muutaman päivän risteilyn jälkeen keinuminen jatkuu vielä kuivalla maalla.\nAlle 10-vuotiaat konnat ovat vielä pieniä.\nKilpikonnakeskukseen suuntauneen visiitin jälkeen pikkubussi kuljettaa meidät takaisin kaupunkiin ja meidän osaltamme risteily loppuu tähän. Kahdeksan päivän risteilijät palaavat sen sijaan vielä Cormorantille.\nNuoret konnat asustavat muurien rajaamalla alueella.\nNiin ikään viiden päivän risteilylle osallistunut australiaispariskunta kyyditään satamasta suoraan lentokentälle. Me olemme varanneet paluulentomme omatoimisesti vasta huomiselle ja niinpä meille jää vielä aikaa tutustua Puerto Baquerizo Morenoon, josta olemme varanneet etukäteen hotellin viimeiseksi yöksi Galápagossaarilla.\nGalapaguera de Cerro Colorado, Isla San Cristóbal, Ecuador\nEdellinen artikkeliGalápagossaarten risteily, päivä 4 – Punta Pitt, San Cristobal\nSeuraava artikkeliRisteilyn jälkeinen päivä Puerto Baquerizo Morenossa


Hyönteisten häät Puumalan sillan alla - Matkapurjehdus elämäntapana\nHyönteisten häät Puumalan sillan alla\nmaalis 30, 2016 | 0 Kommenttia\nKaunis kesäkuun ilta päättyi, leikit oli leikitty ja Puumalan satamaan tutustuttu, pakolliset ruokatäydennykset hankittu. Sillan kahvioon vievän hissin juurella kolmivuotias poikani keskusteli ankan kanssa. Kaikki sorsankokoiset vesilinnut olivat kolmivuotiaalle ankkoja.\nVielä kävelimme sillan alle aallonmurtajaa, katsoimme Puumalan virrasta onkimiesten ämpäreihin nousseita ahvenia. Päivä oli ollut lämmin, mutta ei helteinen. Yötä ei vaan tahtonut tulla. ilma ei viilentynyt, aurinko ei laskenut. Pilvet häipyivät. Juhannukseen taisi olla noin viikko aikaa.\nSöimme iltapalan kannella, katselimme hiljentyvää satamaa, viimeiset saunojat palasivat veneisiinsä, onkimiehet lähtivät kalojaan paistelemaan. Silloin tällöin sillalta huristi moottoripyörä tai rekka, ja niiden ääni jylisi satamassa. Muuten oli hiljaista. Tyyntyi. Puolesta solmusta solmuun kulkeva Puumalan virta tyyntyi täysin. Kuu paistoi, aurinko paistoi. Kukaan ei osannut mennä nukkumaan, kun yötä ei tullut. Leikkasin pojalta hiustupsuja, vähän vain leikkasin, mutta vähäiset hiukset levisivät tyyneen veteen ja hitaasti ajelehtivat alas virtaa.\nSitten tulivat tukkilautat, kaksin kappalein. Kuu paistoi niiden takana. Kello oli kymmenen illalla. Mahtuvatkohan ne punaisen ja vihreän kepin välistä? Mutta mitä tuossa veneen vieressä on, onko siinäkin hiuksia, miten ne vastavirtaan leviävät?\nJa kun katsoin, hiukset olivatkin alkaneet leijailla, nousta, ne levisivät, ilma oli sakeanaan niitä, oikeastaan, niitä oli kaikkialla. Ei, eivät ne ole hiuksia. Pojat olivat jo menneet kannen alle, mutta hain heidät takaisin katsomaan tai ehkä pysytään sittenkin kannen alla, sillä tapahtumassa oli jotakin ainutkertaista.\nNämä ovatkin hyönteisiä, joitakin siivekäitä, jotka lentävät yhtäkkiä kaikkialla, niitä nousee joka puolelta. Ne peittävät auringon ja maiseman, niitä lentää kannelle ja eksyy jostakin aukosta sisällekin, toiset tippuvat kuolleina kannelle toiset veteen, siipien kuhina ja kahina täyttää ilman. Virran molemmilla puolilla siivekkäät nousivat rannan yläpuolelle sankkoina kuhisevina pilvinä. Ne tulivat sataman veneiden luo tanssimaan morsiuslentoaan. Veneilijät sulkivat luukut ja ikkunat ja pysyivät sisällä. Kaikki vain tuijottivat. Nämä lentävät pienet siivekkäät vain äkkiä ilmestyivät.\nJa sitten niitä oli vedessä, aivan tyynen vedenpinnan yläpuolella ne tanssivat ja suorittivat rituaalejaan.\nTäysi lentokuhina kesti jonkun aikaa, ajan taju hävisi meiltä katsojilta täysin. En ollut koskaan muualla nähnyt ja kokenut vastaavaa hyönteismassan häätanssia.\nMutta vähitellen ilma kirkastui hyönteisistä, maisemaa alkoi jo erottaa, muutamia vielä pörisi kannella. Sitten hyönteiset hävisivät, yhtä nopeasti kuin ilmestyivätkin. Luukut raotettiin ja hyönteisverkot viritettiin ikkunoihin ja luukkuihin yöksi. Kuuma kesäyö, kesän ensimmäinen sellainen, oli tulossa.\nAamulla purjeissa ja kannella näkyi muutamia henkensä kaupalla morsiustanssiaan lentäneitä siivekkäitä. Tuuli virisi, laivat kulkivat, autot ajoivat sillalla, me irrotimme köydet ja jatkoimme Saimaata ylöspäin.


04.12.2020 - Lappi-Hunajan Kanervahunajakana\nLoppukesän lyhenevät päivät saivat mehiläisemme pörräämään kanervankukissa. Kanervahunajan koostumus muistuttaa hyytelöä, ja sen voimakkaan metsäinen maku on herkullinen lisä esimerkiksi teehen, koska hunajainen maku tulee silloin paremmin läpi juomassa. Kanervahunajan koostumus on myös omiaan levitettäväksi keksien tai leivän päälle.\nKeittiön ihmelapsemme ovat olleet taas vauhdissa ja testailleet erilaisia hunajareseptejä jaettavaksi. Skotlantilaista perinneohjetta mukaileva reseptimme kuorruttaa kokonaisen broilerin kanervahunajalla ja currysinapilla ♥\n0,5 dl ruokaöljyä tai sulatettua voita\n75 g Kanervahunajaa\n75 g Karhunkämmen-sinappia (tai sinappia ja curryjauhetta)\nValkosipulia pilkottuna tai valkosipulijauhetta (maun mukaan)\nAseta kana uuninkestävään vuokaan. Sekoita muut ainekset keskenään ja kaada kanan päälle. Peitä vuoka foliolla ja paista 200-asteisessa uunissa tunnin ajan. Kuorruta kana perusteellisesti vuoan pohjalle valuneella liemellä ja laita vuoka uuniin ilman foliota vielä puoleksi tunniksi, jotta kana ruskistuu. Tarjoile kana perunamuusin ja vihannesten kanssa.


Tiistai 10.3.2020 (radio) | Yle Uutiset | yle.fi\nKättelyä vältetään monessa paikassa, että koronavirus ei tartu. Kuva: Risto Koskinen / Yle\nSuomessa on todettu nyt yhteensä 40 koronavirustartuntaa. Terveyden ja hyvinvoinnin laitos THL, kertoi tiistaina päivällä, että uusia koronatapauksia on Suomessa 10.\nKaikki uudet potilaat ovat olleet matkalla Italiassa tai he ovat olleet tekemisissä sellaisten ihmisten kanssa, jotka ovat tulleet Italiasta.\nItalia laajensi koronatoimet koko maahan\nSatamassa mitataan kuume matkustajilta Italiassa. Kuva: IPA / BACKGRID / ALL OVER PRESS\nItalia on laajentanut koko maahan toimet, joilla estetään koronaviruksen leviämistä.\nJulkiset kokoontumiset kielletään ja urheilutapahtumat perutaan. Häitä tai hautajaisia ei saa järjestää. Yliopistot ja koulut ovat kiinni. Italiassa on noin 9 000 koronatapausta ja tautiin on kuollut noin 460 ihmistä.\nLiikkumista rajoitetaan koko Italiassa, että koronavirus ei leviä.\nPoliisi valvoo liikkumisrajoituksia lentokentillä, juna-asemilla ja moottoriteillä. Italiassa saa nyt liikkua vain, jos menee esimerkiksi lääkäriin tai töihin.\nTyön ja perheen yhdistäminen onnistuu yleensä hyvin\nLapsi ja äiti nousevat koulun rappusia. Kuva: Ville Viitamäki / Yle\nPienten lasten vanhemmat ovat tyytyväisiä työhön ja perheeseen.\nSuurin osa vanhemmista on sitä mieltä, että he pystyvät hyvin tekemään työtä ja olemaan perheen kanssa. Perhe-elämä ja työ onnistuvat hyvin, jos on joustava työaika eli saa itse valita, milloin tekee työtä. Perhe-elämää ja työtä auttaa myös, jos voi tehdä etätyötä eli työskennellä kotona.\nVäestöliitto on kysynyt vanhemmilta, miten perhe ja työ sopivat yhteen. Perheen ja työn yhdistäminen on vaikeaa silloin, jos on vaativa työ tai työpäivät ovat pitkiä.\nKoulun sali valmiina ylioppilaskokeeseen. Kuva: Lahden Lyseo\nKevään ylioppilaskirjoitukset ovat alkaneet tänään tiistaina. Ensimmäinen aine on äidinkielen lukukoe. Äidinkielen kirjoituskoe on torstaina.\nYlioppilaskirjoituksiin osallistuu tänä keväänä noin 43 000 kokelasta. Se on noin 3000 kokelasta enemmän kuin vuosi sitten.\nKreikkalaiset mellakkapoliisit seuraavat siirtolaisia Turkin ja Kreikan välisellä rajalla. Kuva: Sakis Mitrolidis / AFP\nTurkki haluaa tehdä EU:n kanssa uuden pakolaissopimuksen. Turkki haluaa, että EU helpottaa viisumien myöntämistä Turkkilaisille. Turkki sanoo, että myös Syyrian tilanne pitää ottaa huomioon uudessa sopimuksessa.\nTurkin ja EU:n välillä on riita pakolaistilanteesta. EU sanoo, että Turkin pitää noudattaa pakolaissopimusta, joka tehtiin vuonna 2016. Turkki haluaa uuden sopimuksen.


Tp Miilu - Tanssi/liiketerapia\nauttaa silloin kun:\noma keho asettaa haasteita. Kärsit somaattisista oireista joille ei ole fysiologista syytä.\nsuhtautuminen omaan kehoon on haasteellista. Tunnet häpeää, vihaa tai armottomuutta omaa kehoasi kohtaan. Suhtaudut kehoosi välinpitämättömästi, vähätellen tai tuhoisasti.\nihmissuhteisiin ja vuorovaikutukseen liittyy haasteita. TLT:ssä voimme tutkia vuorovaikutustilanteiden vaikutusta tunteisiin, ajatuksiin ja omaan käyttäytymiseen ja kartoittaa omien vuorovaikutustapojen kehityskulkua. Luovan ja liikkeellisen lähestymistavan kautta on mahdollista ymmärtää itseään paremmin, kehittyä vuorovaikutustaidoissa ja vuorovaikutustilanteiden tulkitsemisessa.\nkun kärsit masennuksesta, voimattomuudesta tai motivaation puutteesta.\nkun kärsit sosiaalisista peloista ja jännittämisestä\nkun sinulla on neurologinen sairaus, joka tuo mukanaan liikerajoitteita\nkun haluat kehittää itsetuntemustasi ja löytää voimavaroja omasta kehollisuudestasi\nTanssi/liiketerapia eli TLT\non luovaa taideterapiaa jossa terapeuttisen prosessin keskiössä ovat kehollisuuden, liikkeen ja vuorovaikutuksen kokemukset. Se on kokonaisvaltainen terapiamuoto joka tapahtuu liikkeen, aistien, tunteiden, ajattelun ja kommunikaation luonnollisessa vuorovaikutuksessa.\nTerapialla voidaan vaikuttaa kehon kokemiseen ja toimintamalleihin sekä ajatteluun, tunteisiin ja sosiaalisiin suhteisiin. Tanssi/liiketerapia ei ole psykoterapiaa johon on lisätty liikettä, vaan se on itsenäinen, ihmisen ruumiillisuuden ja kongnitiivisten toimintojen yhteyden ja luovuuden mahdollisuuksien ymmärryksestä kumpuava terapiamuoto, jolla on syvällisiä psykoterapeuttisia vaikutuksia.\nTLT:n perusteena on ymmärrys siitä että keho ja mieli ovat elämän ajan erottamattomasti sidoksissa toisiinsa. Yhtä ei ole ilman toista ja kaikella mitä tapahtuu kehossamme on vaikutus mieleemme ja päinvastoin.\nRuumiillisuus määrittää identiteettiämme. Mielemme sekä ympäröivä kulttuuri vaikuttavat siihen miten ruumiillisuuteemme suhtaudumme ja millaista elämää elämme siinä ruumissa johon olemme syntyneet. Kehomme on identiteettimme ydin. Geneettinen perimä määräytyy hedelmöityshetkellä. Miltei kaikkea muuta kehoomme liittyvää voimmekin sitten muokata, treenata ja kehittää vastaamaan sekä ympäristön, että omia tarpeitamme ja odotuksiamme. Kehollisuuteen kohdistuu paljon kulttuurisia, sukupuolisidonnaisia ja ulkonäköön ja terveyteen liittyviä odotuksia ja vaateita joita on vaikeaa sivuuttaa, koska ne ympäröivät meitä koko ajan. Kehomme on olennainen osa vuorovaikutustamme ympäristön kanssa. Sanaton kielemme joka syntyy eleiden, ilmeiden, asentojen ja liikkeiden muutoksista ja vivahteista on läsnä kaiken hereilläoloaikamme. Kun olemme ihmisten parissa me sekä viestimme että luemme ympäristömme sanattomia viestejä taukoamata ja reagoimme niihin usein tiedostamattamme.\nTLT on tutustumista oman elämän keholliseen historiankirjoitukseen sellaisena kun se tässä hetkessä näyttäytyy. Se on mahdollisuus avata portti uusiin toimintamalleihin ja piileviin, käyttämätömiin voimavaroihin.\nTanssi/liiketerapiaan osallistuakseen ei tarvitse olla liikunnallinen tai kehollisesti taitava, ei tarvitse olla rohkea tai expressiivinen eikä hyvässä fyysisessä tai psyykkisessä vireessä.Terapiassa etsimme elämänvoimaa yhdessä.\nTanssi/liiketerapiassa tiede, luovuus, liike ja taide yhdistyvät ainutlaatuisella tavalla palvelemaan ihmisen hyvinvointia.\nTutustumis- ja suunnittelutapaaminen 45 min. 45€\nTLT 90 min 90€\nTLT 75 min 85€\nTLT 60 min 80€\nTLT 45 min (erityisryhmät) 65 €\nTanssi/liiketerapeuttina työskentelyssäni painottuvat liike/tanssi-improvisaation lähestymistapojen lisäksi kehon hahmottamiseen, tiedostamiseen, koordinaatioon ja linjaukseen liittyvät menetelmät joihin yhdistyvät hengitysharjoitukset. Ne kasvattavat kehotietoisuutta, tutustuttavat oman kehon mahdollisuuksiin ja voimavaroihin ja rikastuttavat ilmaisua. Tämä työskentely tekee näkyväksi kehossa olevat rajoitteet ja avaa mahdollisuuden tutkia ja työstää niitä. Kehotyömenetelmien avulla voidaan myös lieventää kipuja ja jännityksiä. Samalla kehittyy edellytyksiä monitasoiselle elämän ilmiöiden kohtaamiselle ja arjesta selviytymiselle.\nAutenttinen liike ja rentouttavat ja hoitavat työmenetelmät ovat myös tärkeä osa työskentelyäni.\nLiikekokemusten jakaminen kuten sanallinen pohtiminen ja kirjaaminen päiväkirjaan tai muuntaminen kuvan, videon, runon tai tekstin muotoon ovat monille asiakkaista luonnollinen osa taideterapeuttista työskentelyä. Näitä menetelmiä sovelletaan työskentelyprosessissa asiakkaan toiveiden ja mieltymysten mukaan.\nJos olet kiinnostunut terapiasta lähetä minulle postia: helena.ryynanen@tpmiilu.net tai soita: 041 460 7813. Koska teen asiakastyötä on puhelimeni usein kiinni. Siksi on tärkeää että jätät soittopyynnön vastaajaan. Asiakkaaksi voit hakeutua mihin vuodenaikaan tahansa.\nSovitut, varatut ajat ovat sitovia ja samana päivänä peruutetusta tapaamisajasta veloitetaan 50%. Kokonaan peruuttamatta jätetty sovittu aika veloitetaan kokonaan.\nVoit lähettää minulle postia myös tällä lomakkeella.\nHuomaathan että varattu aika on sitova. Voit perua varauksen 12h ennen varausta veloituksetta. Samana päivänä tehdystä peruutuksesta laskutetaan 50%. Mikäli peruutusta ei tehdä ollenkaan laskutetaan hinta kokonaisuudessaan. Peruutuksen voit tehdä puhelimella, tekstiviestillä tai sähköpostilla.\n© Tp Miilu/Helena Ryynänen


mainonta arkistot - Marketing Finland\nMainostajien Liitto ja Match2One ovat sopineet yhteistyöstä, jonka tavoitteena on yksinkertaistaa digitaalisen mainonnan ostamista, lisätä alan avoimuutta ja pitkällä aikavälillä rakentaa parempaa verkkokokemusta sekä kuluttajille että mainostajille.\nMainostajien Liitto tarjoaa jäsenilleen ohjelmallisen ostamisen työkalun, jolla yritykset voivat itse ilman välikäsiä toteuttaa digitaalista mainontaa. Alusta perustuu tekoälyyn ja koneoppimiseen, ja sen avulla mainostajat voivat helposti ja turvallisesti ostaa verkkomainontaa. Match2One on jo käytössä muun muassa liiton sisarjärjestöllä Ruotsissa.\nBrittiläisen Infectious Median tekemän globaalin selvityksen mukaan 86 prosenttia mainostajista aikoo tehdä vähintään osan ohjelmallisen ostamisen hankinnoista in-house vuonna 2018. Digitaalisen mainonnan ohjelmallinen ostaminen kasvaa Suomessakin voimakkaasti. Samalla mainostajien vaatimukset läpinäkyvyyden ja turvallisen mediaympäristön varmistamiseksi kasvavat. Tärkeää on myös mahdollisuus todentaa aukottomasti oman mediabudjetin käyttö. Ohjelmallinen ostaminen on muuttunut tehokkaammaksi ja helppokäyttöisemmäksi. Yhä useammat yritykset haluavatkin käyttää omia työkaluja varmistaakseen läpinäkyvyyden ja kannattavuuden.\n– Ohjelmallinen ostaminen on jo arkipäivää isoille yritysjäsenillemme, ja mediaostojen läpinäkyvyyden edistäminen on meille keskeistä. Ostajat eivät tänä päivänä tiedä tarkalleen, mikä on mediaan päätyvä osa mainoseuroista, koska ostajan ja median välissä on niin paljon välikäsiä. Maailmalta saatujen arvioiden mukaan ohjelmallisesti ostettaessa yhdestä eurosta vain 10 prosenttia päätyy itse mediaan. Pienemmät mainostajat eivät ole voineet hyödyntää ohjelmallista ostamista, koska aloittamiseen tarvittavat minimibudjetit ovat olleet suuria ja järjestelmät vaikeasti käytettäviä. Match2One-yhteistyön taustalla on Mainostajien Liiton halu edistää keskustelua ohjelmallisen ostamisen läpinäkyvyydestä sekä edesauttaa ohjelmallisen ostamisen käyttöönottoa myös pienemmissä organisaatioissa, joiden mediahankinnat painottuvat tällä hetkellä Googlen ja Facebookin tarjoamiin ratkaisuihin. Haluamme myös hyödyntää ison mainostajaverkostomme neuvotteluvoiman mediaostojen hinnoittelussa, sanoo Mainostajien Liiton toimitusjohtaja Riikka-Maria Lemminki.\n– Visiomme on demokratisoida digitaalisen mainonnan ohjelmallinen ostaminen. Alustamme perustana toimii tekoäly ja koneoppiminen, mikä tuottaa hyviä tuloksia ja tekee mainostajalle alkuun pääsemisen ja työkalun käytön helpoksi. Ohjelmallinen ostaminen on muutakin kuin tehokas tapa ostaa mainontaa. Se on myös keino kartuttaa ymmärrystä kohdeyleisöstä. Ohjelmallinen ostaminen on yhä tuore ilmiö, ja osaamista on tarjolla rajoitetusti. Tämän vuoksi, yhdessä Mainostajien Liiton kanssa, haluamme tarjota suomalaisyrityksille mahdollisuuden saavuttaa täyden kontrollin heidän mainosbudjetteihinsa ja dataansa, sanoo Match2Onen perustaja ja toimitusjohtaja Mikael Kreuger.\nMatch2One-alusta on nopea ottaa käyttöön eikä se vaadi alkuinvestointeja tai minimipanostuksia mediaan. Liiton jäsenyritykset saavat edullisempien mediahintojen lisäksi muun muassa tukea ohjelmiston käyttöönottoon ja ostamisen optimointiin.\nRiikka-Maria Lemminki, Mainostajien Liitto, p. 040 578 1974, riikka-maria.lemminki@mainostajat.fi\nMatch2One perustettiin vuonna 2015 tavoitteenaan demokratisoida ohjelmallinen mainonta globaalisti. Yrityksen kotipaikka on Tukholma, ja sillä on toimistot myös Lontoossa, Kiovassa ja Sydneyssä. Tällä hetkellä tuhannet asiakkaat yli 80 maassa käyttävät Match2Onea lisätäkseen myyntiään älykkäällä display-mainonnalla.\nEnnen lomia kirjoitin M&M Mainostajien blogiin postauksen, jonka aiheena oli Mainonnan eettisen neuvoston (MEN) antamat lausunnot, joita mm. Pupulandia-blogia pitävä Jenni Rotonen oli arvostellut. Oman blogini tarkoitus ei ollut arvostella MEN:n toimintaa vaan herätellä keskustelua nostamalla esiin kysymyksiä, joiden vastaukset etenkin vaikuttajamarkkinoinnissa ovat epäselviä. Markkinoinnin maailma on muuttunut viimeisten vuosien aikana niin paljon, etteivät lainsäädäntö tai ohjeistukset ole pysyneet mukana. MEN:n päätösten pohjalla ovat ICC:n 80 vuotta sitten laaditut säännöt, joita on viimeksi päivitetty viisi vuotta sitten, joten on selvää, että myös MEN:n jäsenet ovat hankalan tehtävän edessä tarkastellessaan vaikuttajamarkkinoinnin tapauksia.\nOmasta mielestäni yli 90 prosenttia vaikuttajamarkkinoinnista annetuista lausunnoista on täysin perusteltuja. Niissä maalaisjärkikin sanoo, että vaikuttaja ja mainostaja ovat ylittäneet rajan ajattelemattomuuttaan tai shokeeratakseen. Jälkimmäiseen en kannusta ketään, koska se nakertaa mainonnan uskottavuutta ja kaikki kärsivät siitä. Sitten on se 10 prosenttia, joiden ratkaisuista en ole äkkiseltään ollut samaa mieltä, mutta näistäkin suurin osa on sellaisia, että käydyn keskustelun jälkeen olen päätökset allekirjoittanut. Ne liittyvät kaikki kaupallisen yhteistyön merkitsemistapoihin, joissa medialukutaito on keskeisessä osassa.\nSain blogini jälkeen palautetta siitä, että arvostelin itsesäätelyelintä, jota Mainostajien Liitto on ollut perustamassa ja jota se rahoittaa. Kritisoijat pelkäsivät, että MEN:n toiminnalta viedään uskottavuus. Painotan edelleen, että blogini ei ollut kritiikkiä vaan keskustelun aloitus, jonka uskon lopulta lujittavan uskoa itsesäätelyelimen toimintaan. Vaikuttajamarkkinointi on uusi toimiala, jossa toimii kirjava joukko ihmisiä, joista suurimmalla osalla ei ole minkäänlaista osaamista markkinoinnin lainsäädännöstä ja käytänteistä tai vaikuttajamarkkinoinnin etiikasta ja koodistosta. Vaikuttajamarkkinoinnissa mainonnan raja helposti hämärtyy ja mainonnan tekijänä saattaa olla kahdeksanvuotias vloggaaja. Vaikuttajamarkkinoinnista löytyy erilaisia eettisiä ohjeistuksia ja koodistoja, mutta ne eivät ole yhteneviä ja ovat osittain jopa ristiriidassa MEN:n tulkintojen kanssa. Tässä kohtaa me markkinoinnin liitot ja vaikuttajayhteisöt saamme katsoa peiliin ja miettiä, miten aktiivisesti olemme edistäneet eri säännösten käyttöönottoa ja olemmeko tosissamme koittaneet luoda yhteistä säännöstöä, johon kaikki voivat sitoutua ja olemmeko edes pyytäneet niihin sparrausta.\nViime viikolla osallistuin Keskuskauppakamarin vaikuttajamarkkinoinnin lakiseminaariin, joka oli loistava avaus ja esimerkki sellaisesta keskustelusta, jota blogissani peräänkuulutin. Paikalla oli sekä alan liittojen edustajia, vaikuttajaryhmien edustajia, MEN:n jäseniä sekä lakitoimistojen väkeä. Keskustelu oli vireää ja varmasti meistä osallistujista jokainen sai uutta informaatiota sekä uusia näkökulmia myös MEN:n päätöksistä. Kiitos siis neuvostolle tilaisuuden järjestämisestä.\nVaikuttajamarkkinoinnin määrä on kasvussa kansainvälisesti ja kotimaassa, joten sen hallintaan tarvitaan lisää ammattimaisuutta. On selvää, että rehellinen ja läpinäkyvä toiminta on kaikkien etu, eivätkä vaikuttajat tahallisesti halua tehdä piilomainontaa. Meille mainostajille asiakkaat ovat olemassaolon edellytys, ja suhde perustuu luottamukseen. Vaikuttajille taas seuraajat ovat tärkein voimavara, eikä näiden luottamusta haluta menettää. Nyt kun keskustelu eri osapuolten välillä on avattu, on aika pistää hynttyyt yhteen myös yhtenäisen säännöstön luomiseksi, jotta me kaikki menemme kohti samoja tavoitteita.\nIAB Europen videosarjan neljännessä osassa kerrotaan kuinka data vaikuttaa Euroopan talouteen\nProcter & Gamble on luonut uusia kumppanuuksia edistääkseen sukupuolten tasapuolista esittämistä mainonnassaan.\nP&G:n tutkimuksen mukaan 29% naisista esitellään mainonnassa ja tv-ohjelmissa epätarkasti tai jopa negatiivisessa valossa. Lisäksi vain noin kolmannes markkinoinnin ja luovan alan johtajista on naisia.\nYritys toimii mm. järjestöjen kuten Association of National Advertisers ja YK:n Women Unstereotype Alliance kanssa vaikuttaakseen hankkeellaan koko toimialaan. P&G:n tavoitteena naisten osuudeksi mainonnan rooleissa on puolet vuonna 2023 , kun naisten osuus niissä on nyt 10%.\nLue myös Opas sukupuolten tasapuoliseen kohteluun mainonnassa\nMainostajien Liitto aloittaa yhteistyön markkinoinnin matchmaking-palvelua tarjoavan Superskillsin kanssa\nMainostajien Liiton Riikka-Maria Lemminki ja Superskillsin Anne Aikala\nSuperskills on helsinkiläinen startup-yritys, joka on kehittänyt mainostajille suunnatun verkkopalvelun markkinoinnin tekijöiden vertailuun ja valintaan. Mainostajien Liiton ja Superskillsin yhteistyö auttaa markkinoinnin tekijöitä etsiviä tahoja sekä alan toimijoita kohtaamaan. Mainostajien Liitto tarjoaa Superskills-hakuja osana Mainostajan Hakemisto -palveluaan, joka on digitaalinen tietokanta alan palveluntarjoajista.\n– Mainostoimistokenttä on isossa murroksessa ja mainostajat hakevat nyt kumppaneita. Markkinoinnin käsite on nykyjään paljon laajempi kuin aikaisemmin ja tarjonnan viidakossa voi olla vaikea suunnistaa. Siksi olemme halunneet tuoda uudenlaisia työkaluja kumppanien valintaan. Superskills-yhteistyön kautta pystymme tarjoamaan mainostajille entistä tehokkaammat työkalut kumppaneiden vertailuun sekä hinnallisesti että myös muilla kriteereillä. Uudistunut Mainostajan Hakemisto ja Superskills.fi täydentävät luontevasti toisiaan. Olemme myös palkanneet markkinoinnin asiantuntijan auttamaan jäseniämme oikeiden valintojen tekemisessä, Mainostajien Liiton toimitusjohtaja Riikka-Maria Lemminki kertoo.\nSuperskills.fi demokratisoi toimistohakukonsultoinnin\nSuperskills tuo alalle uudenlaisen digitaalisen alustan, jonka älykäs matchmaking-algoritmi antaa shortlistan toimistoista, jotka sopivat parhaiten markkinoijan tarpeisiin. Palvelu siis toimii kuten konsultti – mutta algoritmin pohjalta ja ilman henkilötyön aiheuttamia kustannuksia.\n– Toimistoa ei kannata valita pelkkien hyvännäköisten verkkosivujen perusteella eikä toimistojen kilpailuttaminen spekulatiivisten briefien avulla ole sekään mielekästä. Superskillsin avulla markkinointikumppanin löytäminen on objektiivisuuteen perustuvaa täsmähakua – unohtamatta yritysten toimintakulttuuria ja ihmisten välisten kemian yhteensopivuutta. Olemme innoissamme saadessamme tarjota Mainostajien Liiton jäsenille toimivaa ratkaisua markkinoinnin haasteisiin ja sitä kautta brändin rakentamiseen sekä liikevaihdon kasvattamiseen, kertoo Superskillsin toimitusjohtaja Anne Aikala.\nMainostajien Liitto, Riikka-Maria Lemminki, Mainostajien Liitto, puh. 040 578 1974\nSuperskills Oy, Anne Aikala, puh. 040 5962 630\nSuperskills on toimistovalintaan erikoistunut online-palvelu, joka auttaa markkinoijia löytämään sopivimmat markkinoinnin palveluntarjoajat. Superskills yksinkertaistaa toimistovalintaan liittyvän prosessin sekä markkinoijan että toimistojen näkökulmasta – tavoitteena on mullistaa markkinointipalveluiden ostaminen ja myyminen tekemällä kumppanien vertailusta ja valinnasta helpompaa. Tarkan matchmaking-analyysin avulla löytyvät toimistojen painotukset ja erot – ja toisilleen sopivat markkinointikumppanit.\nInstagramin saloja paljastui\nInstagramin kuvavirran järjestyksestä on paljastunut muutamia aiemmin salaisia tietoja. Näillä on vaikutusta myös mainosten näkymiseen.\nYllätys ei ole, että perhe ja ystävät ovat aina etusijalla postausten näkemisessä. Kolme muuta seikkaa vaikuttaa myös kuvien sijoitteluun kuvavirrassa:\n1. oletettu mielenkiinto perustuen aikaisempaa käyttäytymiseen\n2. postauksen tuoreus\n3. postaajan suhde vastaanottajaan (vuorovaikutuksen määrä: keskustelut, tägäykset jne.)\nMuita yksityiskohtia: Instagramissa ei tulla ottamaan käyttöön kronologista kuvien lajittelua. Mitään postauksia ei piiloteta – kaikki löytyvät kuvavirrasta. Erikoistoimintojen (kuten Stories/Tarinat) käyttäjiä ei suosita. Ainakaan tällä hetkellä ei myöskään rangaista käyttäjiä, jotka käyttävät ‘liikaa’ hashtageja kuvissaan.


Adventure Partners Blogi - tarinoita kaltevilta pinnoilta: Retkikunnan "granny" Mia Graeffe avasi ladun Mount Everestin huipulle\nRetkikunnan "granny" Mia Graeffe avasi ladun Mount...\nMaantiepyörällä Alppien yli\nKuvat: Mia Graeffe\nMia Graeffen "Lähden Everestille" maininta naamakirjassa sai tuttavat ja kylänmiehet ymmälleen. Mitä? Missä se kaikki reuhaaminen etukäteen mihin on totuttu kun kyseessä on Mount Everest projekti? Mia ei näe syytä miksi hänen pitäisi olla julkisuudessa, koska hän ei käytä sponsoreita. Ainoa motiivi haastattelun antamiseen on nostaa naiskiipeilijöiden profiilia ja kannustaa tyttöjä & naisia tekemään asioita.\n" Isoja vuoria pystyy kiipeämään ja pärjäämään korkealla muutkin kuin pahat pojat - pahat tytötkin pärjää isoilla vuorilla. Sitten kun me tytöt tehdään kivoja juttuja, niin kyllä sitä voi tuoda esillekin. Kukas se meidän profiilia muuten nostaa, jos ei me itse" sanoo Mia napakasti.\nTreffasin Mian haastattelun merkeissä toimistollamme klo 18, ja kello näytti 22.30 kun suljin toimiston oven. Siinä välissä neukkarin viereinen kisastudio oli maansa myynyt Italian tappion vuoksi, mutta minulla oli mielenkiintoisempaa tekemistä kuin fudisottelun seuraaminen. Fiilis kuin olisin hetkeksi päässyt "kärpäsenä kattoon" Mian menneen kevään Everest seikkailussa.\nKolmio Mian poskessa muistuttaa paleltumavaaroista vuorilla\nKuka on Mia Graeffe?\nMia Graeffe aloitti kiipeilyn korkealta Cotopaxilta 2001, ja huomasi heti että korkealla toimiminen sopii hänelle. Sen jälkeen tutuksi on tullut Alpit ja Himalaja. Mia on viettänyt paljon aikaa Lapissa vaeltaen, ja myös saaristo on hänelle erityisen rakas paikka. Mia on melonut paljon pienestä saakka, ja kiinnostus ulkoilmalajeihin lähti saaristosta. Mialla ei ole tikkilistaa vuorista, mitä hän haluaa kiivetä "Vuoret valitsevat minut ja tartun mahdollisuuksiin tilaisuuksien tullen".\nVaikkei Mia sitä mainostanutkaan, hän treenasi koko talven Everestin retkeä varten. Toki takana on useiden vuosien valmistautuminen, sillä tämä oli Mian kuudes retkikunta. Ennen Everestiä Mialla oli kokemus kahdesta yli 8000 metriä korkeasta vuoresta; Lhotse sekä Cho Oyujo. Jälkimmäinen ei mennyt ihan nappiin "Oli ongelmia tankkauksen, kelien ja terveyden kanssa" Mia kertoo. Tämä oli erityisen opettavainen retki, koska Mia joutui oppimaan useat asiat vuorella kantapään kautta miten homma hoidetaan. Retkikunta kantoi itse suuren osan varusteistaan, ja siinä Mia myös huomasi pärjäävänsä hyvin korkealla.\nCho Oyo ja Shishapangma vasemalla sekä oikealla hitusen perusleiristä\nLhotsen Mia kiipesi 2012, ja se oli huomattavasti rankempi kokemus hänelle kuin Mount Everest. Mia: "Kaikki ovat niin innoissaan Everestistä ja minulle Lhotsen huiputuspäivä oli huomattavasti isompi juttu kuin Everest". Erityisesti Mount Everest ei ollut Mialle haave. Viimeisen vuoden aikana suunnitelmissa oli kaksikin muuta eri kasitonnista vuorta. Makalulle Mia olisi lähtenyt mutta vasta Everest sai vihreää valoa työnantajalta vapaan järjestämisen suhteen. Tiibetin puolen reitille Mia halusi, koska oli nähnyt jo eteläpuolen reitin lähes kokonaan. Mia: " Rakastan vuorikiipeilyä ja vuoria mutta en halua samalle reitille uudelleen, maailmassa on niin paljon vuoria käytävänä".\nPohjoispuolen Everest reitille\nMian Everest retkikunnassa oli yhteensä 5 kiipeilijää ja 5 sherpaa - Mia oli porukan vanhin. Sopeutuminen alkuun on Mialle hankalaa, ja retkikunnan muut jäsenet tottuivatkin siihen että " granny" tulee siellä perässä. Tosin siinä vaiheessa kun kiivettiin ykkösleiriin, homma muuttui ihan täysin ja leikkimielinen "granny" lempinimen käyttö loppui.\nVälillä ruoaksi jopa kanaa\nMian kokemus korkealta on opettanut tuntemaan oman sopeutumistahtinsa ja että hän on parhaimmillaan korkealla yli 7000 metrissä, joten hänelle on hyväksi ottaa alkumatka rauhakseen. Retki kesti kaikkineen Katmandusta Katmanduun 58 päivää. Pohjoispuolelta Everestille kiipeäminen kestää kaikenkaikkiaan kauemmin kuin eteläpuolelta.\nMian tiimikavereita perusleirissä\n"Granny"briiffas kokemattomampia retkikunnan jäseniä vähän yhdessä sun toisessa asiassa hygieniasta lähtien. Retkikunta välttyikin flunssilta, ripuleilta yms taudeilta. Hygienia pohjoispuolella on parempaa, kun porukkaa on vähemmän, ja vesi otetaan sellaisesta paikasta missä ei liikuta. Eteläpuolella vesi on saastuneempaa, lisäksi porukkaa liikkuu niin paljon, että flunssaa ja kaikkea pöpöjä on liikkeellä niin paljon enemmän. Pohjoispuolella poppoota oli yhteensä noin 100 henkeä, joista länkkärikiipeilijöitä 60. Tähän lisäksi sherpat sekä Tiibetin köysittäjät/oppaat ja heidän asiakkaansa.\nNepalin puolen sherpojen lakko ei vaikuttanut Tiibetinpuolen kiipeilijöiden määrään, sillä Kiina ei myöntänyt lisää kiipeilylupia Nepalin tapahtumien jälkeen. Mian retkikunnan sherpat eivät köysittäneet reittiä, vaan Tiibetin köysittäjät tekivät tämän. Köysityksestä retkikunta maksoi 10000 dollaria Tiibetiläisille, mutta Mian mukaan ankkurit olivat asianmukaisesti tehtyjä ja köydet paremmat kuin etelän puolella. Elikkäs pohjoispuolen reitille menoa suunnittelevat voivat olla huoleti tämän suhteen. Pohjoispuolen reitti on kiipeilyllisempi kuin etelän. Pohjoisen reitillä on kolmet tikkaat, ja lisäksi paljon ihan kiipeilyä.\nPohjoisen reitillä on vähemmän lunta ja jäätä ja enemmän kiveä\nTiibet on karua mutta jylhää, vihreää ei näe koko reissun aikana. Tähtitaivas Himalajalla on jotain niin omanlaista, ettei sellaista näe muualla. Pohjoispuolen reitillä Mount Everestin huippu näkyy koko ajan, Mian mielestä oli motivoivaa kun huipun näki koko ajan. Pohjoispuolen reitillä ollaan korkeammalla kuin Nepalin puolen reitillä, ja siten huippupäivälle korkeusmetrejä pohjoispuolen reitillä tulee vähemmän. Pohjoispuolella 2-leiri on 8200 metrissä, ja kolmosleiri noin 8400 metrissä. Mia huomasi retken aikana vertaavansa etelän ja pohjoispuolen reittejä. North Colen seinä pohjoispuolen reitillä 7000 metrissä olisi hieman vastaava kuin Khumbun jääputous Nepalin puolen reitillä. Pohjoispuolen reitillä ei kiivetty yöllä, kuten eteläpuolen reitillä.\nPohjoisen reitillä on koko ajan kylmempi kuin eteläpuolen reitillä\nLisähapen käytön Mia aloitti juuri ennen kakkosleiriä, lisähappea hän sai litran minuutissa. Tästä eteenpäin Mia nukkui niin että sai lisähappea puolilitraa minuutissa, sillä tämä vaikuttaa unen laatuun ja ehkäisee paleltumista. Ilman lisähappea Mia on suunnitellut kiipeämistä matalimmille yli 8000 metrin huipuille, sen sijaan hän pitää erittäin rankkana suorituksena ilman lisähappea kiipeämistä Lhotsen tai saatikka Everestin korkeuksiin. " Paleltumisvaara on niin suuri ilman lisähappea, että en uskaltaisi riskeerata. Olen ymmärtänyt että käytännössä ilman lisähappea Everestin huipulle kiipeävät he, jotka kiipeävät kaikki kasitonniset" Mia toteaa.\nKohti Mount Everestin huippua!\nPitkän odotuksen jälkeen vihdoin tuli sääikkuna, jolloin Tiibetiläiset köysittäjät suostuivat lähtemään ylös. Tiibetiläisillä köysittäjillä oli opastettavana paikallinen julkkis, jota vietiin huipulle kuvausryhmän ja meikkaus & stailausporukan kanssa. Mian retkikunta pääsi matkaan heidän perään.\nMian johdolla sherpa ja toinen retkikunnan kiipeilijä nousivat kakkosleiristä kolmosleiriin 8400 metriin. He pääsivät kolmosleiriin noin klo 16, ja Mia pystytti teltan sherpan kanssa. Kolmosleiri kuten kakkosleiri ovat hyvin jyrkkiä rinteitä ilman kunnon telttapaikkoja. Makuupusseja ei enää otettu kolmoseen mukaan, mutta makuualustat oli mukana. Ulkokengät otettiin jalasta levon ajaksi. Kolmosleirissä levättiin teltassa nojaamalla maahan mutta samanaikaisesti jalat olivat tyhjän päällä. Leirissä keitettiin vettä, syötiin ja huilittiin noin neljä tuntia. Täällä 8400 metrissä Mia söi vielä hyvin; hapankorppuja, sulatejuustoa, mustikkakeittoa ja tankkasi vettä pari litraa. Pissillä piti myös käydä, ja siinähän ainoa vaihtoehto myös naisilla on käydä pullolla. Eikä niissä korkeuksissa häirinnyt että kaksi muuta pienessä teltassa olivat miehiä.\nKakkos- ja kolmosleirissä telttapaikat olivat jyrkässä rinteessä\nUlkokenkiä alettiin vetämään jalkaan noin klo 19.30. Mia ei osannut kertoa syytä sille että lähti jälleen vetämään porukkaa, ilmeisesti hän oli vain valmis ensimmäisenä. Kolmosleirissä tuuli oli erittäin kova ja lunta satoi kun he jatkoivat matkaa kolmosleiristä kohti huippua. Mia teki latua alkuun noin tunnin verran, ja sitten sherpa otti vetovastuun vuorostaan. Huiputuspäivänä Mian repussa oli; puoli litraa vettä, varahanskat, happipullo, varaotsalamppu ( tai ainakin piti olla), nallekarkkeja, dexaa ( nappina ja nestemäisenä).\nPientä haaveria nousun varrella sattui juuri ennen tikkaita. Mian otsalappu sammui ja sitä varaotsalamppua ei sitten löytynytkään. ”Pimeessä mentiin, mutta kyllä se onnistui niinkin”, Mia nauraa.\nEverestin huippu pohjoisen puolelta kuvattuna\nHuippufiilistä latisti kun kiinalaiset plokkasivat Mian retkikunnan etenemisen huippuharjanteelle. Heillä oli paikallinen julkkis tv-kuvaajineen vietävänä huipulle, ja tämän vuoksi Mian tiimin etenemistä huipulle hidastettiin noin tunnin verran. "Kyllä he sitten meidät päästivät, pari kansainvälistä käsimerkkiä tuli varmastikin näytettyä ja telkkari taisi kuvatakin sen, mutta onneksi ei ollut Suomen lippua takissa", naurahtaa Mia. "Siellä oli ihan älyttömän kova tuuli kun mentiin huipulle, eteläpuoli oli tyhjä, mikä oli koomista." hän lisää.\nMia Mount Everestin huipulla\n"Menomatka huipulle oli helppo, ja huipulla tiesi että kovin osuus on edessä, sillä alastulo on se tuskien taival" tietää Mia kokemuksesta. Huipulla vietettiin hetki kuvaillen, mutta sitten lähdettiin suht liukkaasti laskeutumaan sillä yksi Mian retkikunnan jäsenistä oli kovissa kivuissa, huonossa kunnossa. Hän oli kuivunut pahasti, ja hänelle annettiin lääkitystä ja Mia antoi oman puolilitraisen veden hänelle.\nEteläharjanne oli tyhjä. Ilman Nepalin sherpojen lakkoa kuvassa seisoisi noin sata ihmistä\n"Everest ei ole Disneyland"\nKolmosleiristä ylöspäin Mount Everestiltä tullaan alas vain omilla jaloilla. Mian retkikunnalle oli ilmoitettu että Tiibetiläiset auttavat hätätilanteissa kolmosleirin alapuolella mutta kolmosleirissä ja sen yläpuolella kaikki ovat omillaan. Mialla tavoitteena huiputuksen jälkeen oli päästä alas ABC-leiriin 6200 metriin. Suunnitelma oli että mennään kolmoseen; juodaan ja huilitaan, ja sitten jatketaan kakkoseen; juodaan ja huilitaan, ja sitten jatketaan ykköseen; juodaan ja huilitaan ja sitten laskeudutaan ABC-leiriin 6200 metriin.\nAurinko paistoi ja laskeutuminen alkoi ihan hyvässä kelissä, " Viisi vanhoissa köysissä roikkuvaa ruumista muistutti siitä ettei Everest ole Disneyland" sanoo Mia ja vakavoituu hetkeksi. Ruumiita on ollut enemmänkin, osa niistä on tiputettu ja siirretty pois. Ruumiit olivat niin sanotun ykkös- ja kolmosportaan välillä hyvin lyhyen matkan välillä. "Tämä on se kohta, missä ihmiset hyytyy" lisää Mia. Laskeutumisessa pitää mennä vähintään niin alas, missä on aloittanut lisähapen käytön.\nReitti menee harjanteen päällä, mutta osittain pohjoispuolella, joten rinne on laskeutuessa koko ajan läsnä. Pari köyden mittaa laskeuduttiin kasilla, muutoin ainoastaan köydestä tukea ottaen. "Kasilla laskeutumiset olivat jänskimmät laskeutumiset ikinä, nimittäin samassa köydessä oli joukko muita ihmisiä. Siinä mietin että nyt kun irtoo, niin se on koko rinne alas, oli siinä sentään ankkuri välissä kuitenkin" Mia hymyilee.\nMia laskeutumassa North Colilta ABC:hen. Kuva on otettu North Col rinteen aivan loppupäästä\nMia oli jälleen retkikunnastaan ensimmäisenä kolmosleirissä. Mia: ”Meillä oli kolmosleirissä jokaisella litra vettä, sen join ja se oli ensimmäinen kerta kun sain huiputuspäivänä vettä. Siinä kohtaa oli jo hirveä jano”. Tuuli oli tehnyt tehtävänsä kolmosleirissä, kaikki teltat olivat lytyssä, joten kolmosleirissä huilaaminen ei onnistunut.\nSherpa jäi keräämään kamoja, ja Mia jatkoi matkaa yksin kakkosleiriin. Kakkosleirissä tuuli oli vienyt kaikki teltat, joten ajatus vedenkeitosta tyssäsi siihen. Mia: ”Siinä kohtaa mulla ei ollut rahkeita alkaa etsimään ja hakemaan rinteestä niitä telttoja”. Tässä vaiheessa lunta tuli paljon, ja Mia jatkoi ykkösleiriin. Ykkösleirissä Mia oli takaisin noin klo 16, ja sinne hän jäi yöksi. Muut Mian retkikunnan jäsenet tulivat 2-3 tuntia perässä ykkösleiriin.\nSeuraavana päivänä jatkettiin matkaa ABC-leiriin, ja Mia jatkoi saman tien perusleiriin, koska hänen vointi oli vahva. Muut jäivät vielä huilimaan ABC-leiriin. Lunta tuli siis niin paljon, että Mian retkikunnan huiputuspäivän jälkeen huipulle ei ollut enää asiaa. Lumivyöryvaaran vuoksi kamoja ei myöskään jälkeenpäin voitu hakea kakkosleiristä, joten sinne jäi happipulloja ja kaikki varusteet. Muiden retkikuntien jäseniä oli jäänyt vielä lumisateen vuoksi jumiin kakkos- ja jopa kolmosleiriin. Kaikki pääsivät kuitenkin vuorelta hengissä alas, tosin osa retkikunnista oli joutunut viettämään korkealla 2-3 lisäpäivää.\n"Reissu meni kaikin puolin nappiin" toteaa Mia. Poliittinen tilanne pohjoispuolella oli retken ainoa häiriötekijä. "Kyllä siellä sai olla kieli keskellä suuta mutta hyvin meillä yhteistyö sujui Tiibetiläisten kanssa, ja pidimme paljon suunnittelupalavereita ja kaikki meni hyvin ”.\nMia Graeffen tapaat Vuoripäivässä La 25.10. Mia kertoo valmistautumisestaan Mount Everestille ja seikkailustaan maailman katolla. Tervetuloa mukaan!\nLähettänyt teija klo 15.35


"Нельзя быть богатым в бедной стране"\nVenäjällä ei ole edes kapitalismia, vaan oligarkkinen kleptokratia\nPäiväys Tänään to 8.3.2018 klo 15:54\nKäänsin Venäjän federaation kommunistisen puolueen ehdokkaan Pavel Grudininin vaalitilaisuudesta nauhoitetun videon ja uskokaa tai älkää, tuntui vähän siltä, että jotain tolkkua edes joku haluaa Venäjälle.\nEn ole vuosiin oikein jaksanut innostua Venäjän politiikan seuraamisesta. On vain yksi. Putin. Tai oli toinenkin Medvedjev muutama vuosi sitten, mutta siinä kaikki. Ei kovin kiinnostavaa.\nLinkin mimulle lähetti Ylä-Savon subcomandante Marcos:\nNo niin. Nyt aloin kuunnella Pavel Grudinin-nauhoitusta. Nauhoitus on vähän epäselvä, ihan kaikista kohdista en saa tolkkua ja Grudinin puhuu nopeasti (+ mun aivot ovat hidastuneet.)\nGrudininilla on yleisön tekemiä kysymyksiä paperilla.\nAlkuun Grudinin puhuu minimitoimeentulosta. Siitä, miten paljon mikäkin maksoi Neuvostoliitossa ... tai siis miten vähän esimerkiksi sähkö, maito yms. maksoivat. Joitakin kopeekoita. Alhaiset hinnat johtuivat siitä, että kaikki suurimmmat sähkölaitokset olivat valtion (Neuvostoliiton) omaisuutta. Kun tuli yksityistäminen hinnat nousivat eksponentiaalisesti. Kun yksi kilowattitunti neuvostosähköä maksoi 40 kopeekkaa, maksaa yksityistetty kilowattitunti 6 ruplaa. Tätä ei voi selittää, sanoi Grudin.\n"Niinpä meidän ohjelmamme lähtee siitä, että kaikkien yritysten (... siis kaikkienko? Niin tajusin, että ei vain avainalojen...) tulee olla kunnallisessa omistuksessa ja valtiollisessa kontrollissa."\nSitten Grudinin puhuu jotain Iso-Britannian kanssa tehdyistä kaupoista. Tästä kohdasta en saanut selvää, mutta satoja miljardeja ruplia oli mennyt ... johonkin... ulkomaille... Grudinin kysyy, miksei näitäkin rahoja olisi Venäjän valtio voinut käyttää valtiollisen omaisuuden kartuttamiseen.\nJa sitten Grudinin puhui Kirovskin tehtaasta Pietarin lähellä... Työläisen keskiansio 64 000 ruplaa (vuodessa? vai kuukaudessa, en ole nyt yhtään perillä ruplan kurssista tai mistään) ja keskimääräinen palvelusaika 36 vuotta ... Onko tämä nyt jokin kunnallisessa omistuksessa oleva tehdas? Mielenkiintoista - Leonid on kotoisin Kirovskista ja siellä asuu edelleen Leonidin sisko Zinaida ja tämän perhe mm. lasten serkku Kirill, joka on töissä jossain puusepäntehtaassa, ollut muuten 14-vuotiaasta lähtien, sillä Neuvostoliiton romahdettua Kirill joutui melkein lapsena elättämään lapsuudenperheensä.\nSitten Grudinin puhuu jopa, että jotkut porausjutut takomot tai jotkut sellaiset on kunnallistettu... uh, mikä on stanssi?: kunnallistaminen on mahdollista, jos vain haluamme. Voimme tehdä kaikkea itselleemme, hän lisää.\nSitten tuli taas pätkä, josta en saanut selvää. Grudinin sanoo, että valtion tulee muuttaa suhtautumistaan tuotantoon. Tuottajien (siis kait laajemmassa merkityksessä kuin maataloustuottajien) veroja on alennettava. "Nythän on niin, että valtio toisella kädellä antaa ja toisella ottaa. Tuottajien on saatava saada voittoja."\nSitten Grudinin puhui jotain vaaleista ja valitsemisesta. En tajunnut. Kait jotain sellaista, että kaikkien pitää nyt lähteä äänestämään ja nimenomaan kommunistisen puolueen ohjelman puolesta. "Me voimme tehdä vaikka mitä:" Grudinin puhuu jotain Stalinin aikojen saavutuksista, sanottiin, että sellaiset tuotantoluvut eivät voineet pitää paikkansa, käytiin toinen maailmansota ja sitten maailma sanoi, että Neuvostoliitossa ei ole atomivoimaa eikä atomipommia, mutta olikin ...\n"Kyse on vallasta." Grudinin sanoi ja jatkoi: "Te voitte kasata rahaa johonkin typerään Mercedes Benziin noin niin kuin henkilökohtaisen onnen vuoksi, mutta yhtä hyvin voitte panna rahaa siihen, että jätteenkeräysteknologiaa parannetaan." Venäjälläkin on omat ekologiset katastrofinsa. Moskovassa hengitysilma ja juomavesi ovat saastuneita. Täytyy vain tehdä ihmisten elämä normaaliksi ja elämisen arvoiseksi. Kaatopaikkaongelmat voidaan hoitaa, jos vain on rahaa.\nSitten Grudinin vielä toistaa, että valtion rahojen antaminen ulkomaalaisille on tyhmää. Kaiken pitää olla valtion kontrollissa. (Mihinköhän "kauppaan" Grudin viittaa, onko sulla tietoa?)\nSitten tulee jokin hauska vaalipuhe äänestämisestä. Ihmisiä naurattaa.\nSitten on puhetta eläkkeistä ja venäläisten alhaisesta eliniästä. Miehet eivät edes elä eläkeikään asti. Ja mihin eläkkeisiin kerätyt rahat ovat menneet? Ilmeisesti Venäjällä ollaan myös nostamassa eläkeikää - siihen ei tule suostua missään nimessä, sanoio Grudinin.\nAmerikkaankin on valunut venäläistä rahaa. Se pitää saada takaisin. Ja rahaa makuutetaan pankeissa. Selitä siinä nyt lapsille, että kun jääkaapissa ei ole ruokaa, rahat ovat jossain pankissa (ulkomailla.) ja siellä ne kasvavat korkoa joillekin ihan tuntemattomille ihmisille.\nGrudinin näkee itsensä jo presidenttinä. Aplodeja.\nSitten sitten sitten dritten, sanoi aina Leonid, - Grudinin puhuu köyhistä perheistä. Yli 20 miljoonaa venäläistä elää köyhyysrajan alapuolella. Köyhistä perheistä ollaan ottamassa lapsia huostaan. Perhe on yhteiskunnan perusyksikkö ja lapsien tulee elää perheissä (Neuvostoliitossakin oli lastenkotilapsi-käsite, Leonidin äiti oli "lastenkotilapsi" - ilmeisesti vanhemmat kuolivat sodan aikaan, sillä äiti, tsuvassi, tuli sodan jälkeen Vurnarysta Volgan mutkasta Kirovskiin rakentamaan turvevoimalaa.). Nyt Venäjällä on systeemi, jonka mukaan lapsesta saa jotai kotihoitotuen tyyppistä rahoitusta siihen asti, kun lapsi on puolitoista vuotias, Grudinin mielestä tukea pitää maksaa siihen asti, kun lapsi on kolmivuotias. Kolmivuotias voi Grudininin mielestä mennä sitten päivähoitoon.\nSitten on jotain puhetta sovhoosin (meidän ...? Grudinin ? sovhosin nuorista erikoisasiantuntijoista, perheellisitä ja niiden tuloista, en pysynyt kartalla.)\nTulee kysymys Grudininin omasta palkasta. Grudinin ottaa muikean ilmeen, että kylläpäs teitä tämä nyt kiinnostaa. Grudinin saa hyvää palkkaa ja maksaa siitä hyvää veroa. Sitten on puhe valtionbudjetin varkaista. Vallasta ja rikkauksista.\nJahas, tässä wikipediasta tietoa Grudininista:\nSe on siis Moskovan lähellä sijaitsevan Lenin-sovhoosin johtaja, yritysjohtaja siis.\nSitten hyppäys koulunkäyntiin. Grudinin kertoiokoulun rakentamisesta: "Kun me rakensimme koulun (sovhoosin oman koulunko?) otimme oppia maailmalta, briteiltä ja suomalaisilta." Sitten hän puhuu varmaan ilmeisesti Pisa-tutkimuksista. Hän on nähnyt kait Pisa-tutkimuksia tai joitain koulusosiologisia tutkimuksia - asenne on pääasia - asennetutkimuksien mukaan vain 10 prosenttia koululaisista haluaa käydä koulua ja vain 10 prosenttia niistä 10:stä prosentista koululaisia haluaa oppia. Britit käänsivät asetelman toisinpäin. Lapsen tulee kokea, että koulussa on mielenkiintoista. Grudininin rakentamassa koulussa on kiinnitettty tähän huomiota erityisesti - lapsi kun aamulla herää, hänen täytyy innostua lähtemään kouluun, Grudinin koulussa on kaikenlaisia erilaisia linjoja ja työpajoja. On käytännön läheisiä puusepän työpajoja ja sen semmoisia, 3D-printtereitä.\nJotta Grudininin koulun oppilaista ei tule lapsijuoppoja tai narkkareita, heillä on mahdollisuudet pelata maksutta jalkapalloa ja harrastaa kaikenlaista. Lapsen tulee saada sellainen tunne, että valtio välittää hänestä.\nNiin muuten oli Neuvostoliitossa! (Ja se on muuten totta, Neuvostoliitto oli lapsiystävällinen maa.)\nLapset menivät kesällä sovhooseihin työleireille. Hänellä oli itsellään sellainen lapsuus ja nuoruus ja toivoo, että myös hänen lapsenlapsillaan on myös. Lasten tulee tehdä työtä vanhempiensa rinnalla.\nLisäksi tulee se, mitä lapset näkevät televisiosta. Jos televisiosta koko ajan tulee ohjelmia, jossa ihmiset eivät tee työtä, mutta elävät ylellistä elämää, on arvostuksissa jotain pielessä. Taas muuten oli kielikuva Mersedes Benzin ajamisesta.\nGrudinin puhuu myös ihmisten velkaantumisesta pankeille. Pankit antavat lainoja ja sitten nostavat korkoja saadakseen itselleen hyvät voitot.\nSitten tuli nopea kysymys sensuurista.\nGrudinin otti esimerkin siitä, että Moskovassa Puutarhakehällä on jotain isoja rakennuksia, joiden ulkoseinustalla oli iso plakaatti Aikamme sankarit. Oli vaikka mitä opettajaa, urheilijaa, lääkäriä, mutta ei työläisiä / ts. tavallisia ihmisiä.\n"Meillä olisi paljon esimerkkejä tavallisista ihmisistä, jotka perustavat perheitä ja sitten huolehtivat lapsistaan, käyvät töissä ja elävät tavallista elämää." (Tähän ilolla voin todeta, että Leonidin poika, Ljova, kuuluu niihin!)\nGrudinin sanoo, että Venäjän televisio saa paljon rahaa valtiolta eikä se näytä tavallista työtä tekevää kansaa siinä ollenkaan.\nSekin on yksi sensuurin muoto.\n(Tosin kun käytiin Matin kanssa viitisen vuotta sitten Petroskoissa, olin havaitsevinani sellaisia alemman keskiluokan opetusohjelmia, esiteltiin joku entinen hippi, joka oli alkanut valmistaa moottoripyöräilijöiden asuja nahkasta jossain pienessä työhuoneessa käsityönä, minusta se oli kuitenkin jotenkin .... toivoa herättävää. Kemijärvelläkin on muuten nyt Paapero-niminen yritys, joka tekee käsityönä hyviä lastenvaatteita:\nJa Kemijärvelle on tulossa vuonna 2020 liukosellutehdas. Hm. Niin. Ne metsätaistelut. Niin. No.)\nSitten tulee kysymys tuomareista, oikeuslaitoksesta ja korruptiosta. Tuomarit tulee yhteisön valita. Jotenkin. En ihan tajunnut, mutta niiden tulee olla riippumattomia vallasta. Niin.\nPalkkoja pitää korottaa ja tariffeja laskea. Venäjän valtiolla on rahaa. Grudinin sanoo, että ei saa uskoa sellaisiin puheisiin, että muka ei olisi.\nTehän ette osta itsellenne verryttelypukua, kun omat vanhempanne ovat huonossa tilassa, te autatte niitä vanhempianne.\nJos Putin ei väisty, tuleeko sota, joku oli kysynyt. Grudinin sanoo, että tulee sotia. Monikossa. Jotain on puhetta mielensoituksista ja provokaattoreista niissä. Täytyy saada järjestys. Siis jotain semmoista, että älkää luulkokaan, etteivät Grudininista kaikki ne - Putin ja oligarkit - olisi jotenkin vastenmielistä ... mutta jotain... siis onko nyt niin, että Grudinin ei halua sekasortoa. Sitten jotain sellaista, että Grudinin sovhoosissa on samat ongelmat. Rotenberg. ???? Rotenberg mainitaan.\nKaikille tulee taata minimitoimeentulo, joko eläkkeen avulla tai minimipalkalla tai muuten.\nVenäjällä ei ole kapitalismia, vaan oligarkkinen kleptokratia. Myös kapitalistisessa maailmassa on minimipalkkasäädökset, jokin raja, jota pienempää palkkaa ei saa maksaa - (hah, Suomessa ei ole.) - Grudinin sanoo, että minimipalkka tulee olla.\nGrudinin ottaa esimerkin firmansa kirjanpitäjästä. Hänellä oli hyvä palkka (Grudinin vertasi omaan palkkaansa) ja nyt kirjapitäjä lähti eläkkeelle. Eläke on ihan surkea. Grudiniin kysyy, miksi ihmeessä olemme maksaneet eläkefirmalle sellaiset maksut, kun eläkeläinen ei sitten itse saa käteensä juuri mitään.\nSitten Grudinin kertoo omasta isästää, ekonomistista, joka työskentelee edelleen, ja tämän eläkekertymästä. Palkka on isällä aina ollut hyvä, mutta siitä huolimatta isä kuuluu köyhälistöön ja Grudininin tulee avustaa tätä.\nLopussa Grudinin sanoo, että hänestä tuntuu siltä kuin tässä salissa olisi vain sellaisia ihmisiä, joita Venäjän oligarkkisessa kleptokratiassa on ryövätty.\nVenäjän federaation kommunistisen puolueen ohjelma on kaikkia varten. Ei ketään vastaan, vaan kaikkia varten.\nNO JOPAS, kiitos, että sain kääntää tämän. Ja anteeksi, että käännös viivästyi ehkä kaikesta saanut selvää.


VELMU JA TYYNE: Me ollaan bäk!\nMe ollaan bäk!\nEli siis oikein hyvää uutta vuotta kaikille ihan näin alkajaisiksi! Lisääntyvä päivänvalo antaa ihan selvästi emännälle enemmän virtaa, kun jaksaa nyt vähän auttaa tämän bloggailun kanssa.\nMeille ei kuulu kummempia, joulu tuli ja meni, vuosikin vaihtui. Jotain kummaa täällä on kuitenkin tekeillä. Isäntäväki kävi kirjastosta hakemassa läjän kirjoja, joista yksi oli tällainen.\nMitä ihmettä tämä tarkoittaa? Jotain kyllä kuulin puhuttavan mun hyppimisestä vieraiden tullessa. Ja sitten ne on alkanut valittaa, kun mä haukun. Haukun kuulemma ihan turhaa joillekin mukamas äänille, joita mukamas kuulen ulko-oven takaa. Niitä kuulemma ärsyttää! Ja nyt ne meinaa opettaa mua tavoille! Eikös haukkuminen oo koiran tehtävä, vai? Katotaan nyt, mitä tästä tulee.\nKäykäähän muuten kaikki Kipan Blogissa! Siellä on hauska Vuoden hotein miäsmalli -kilpailu käynnissä.\nedit. Kipan Pajan linkki korjattu!\nLähettänyt Velmu ja Tyyne klo 11.20\nKipa 6. helmikuuta 2013 klo 15.07\nEihän kukaan voi haukkua turhaan!!! Miten haukkuminen voi ärsyttää ketään??? Miten vieraita voi moikata, jos ei hyppää samalle tasolle niiden naamojen kanssa??? Tottakai ulko-oven takaa kuuluu ÄÄNIÄ!!!\nKäykääpäs hakemassa kirjastosta se toinen kirja: Mamini vai minä!!! Teitähän on kaksi ja mamia on vain yksi!!!\nT:Bono ja Nasu\n-anu- 7. helmikuuta 2013 klo 9.04\nOho minkä tekivät, meinaako ne, että kun luet kirjan niin lopetat haukkumisen? Vähän yksinkertaisia nuo isännät ja emännät vissiin on...\nTerveisin Sulo ja Reino\nKirsi Nurmi 7. helmikuuta 2013 klo 9.23\nWelmu is bäk!! Onneksi valo lisääntyy ja "naapureistakin" kuuluu enempi. Kylläpä teille on kirja hankittu. Meille ilmestyi jouluna kirja "Kouluta koirasi kolmessa viikossa." Kyllä me Velin kanssa naurettiin hännät ihan kippuralla. :) Kirja tosiaan ilmestyi mutta se o viäki uutuudestaan kankia.\nt. Alli ja HOO\nKyllä maailmalla osataan


Muusikoiden.net - Keskustelu - Hollow body kitaran rakennus\nAihe: Hollow body kitaran rakennus\nAjattelin kysellä täältä että kuinka vaikea sellainen on tehdä?\nOnnistuuko rakentaminen kotioloissa?\nTarvitseeko olla pohjakokemusta kitaranrakentelusta?\nMinkälaisia vinkkejä antaisit?\n09.10.2013 15:11:54 (muokattu 09.10.2013 15:13:18)\nLihis96: Ajattelin kysellä täältä että kuinka vaikea sellainen on tehdä?\nAika yleisellä tasolla olet kysymyksien kanssa liikkeellä. Ei se mahdotonta ole, mutta aika iso haaste, jos ei ole kokemusta. Perehdy aluksi johonkin vastaavan kitaran rakennusblogiin tms oppimateriaaliin, jotta näet mitä vaiheita rakennuksessa tulee vastaan ja mieti osaisitko tehdä ne.\n09.10.2013 15:14:58 (muokattu 09.10.2013 15:18:06)\nihan perus telecasterinkin rakentamisessa tulee melkolailla yllätyksiä ja haasteita vastaan jos ekaa kertaa on tekemässä (ainakin jos puutöistä ei muutenkaan ole hirveesti kokemusta). varmaan ois kivempi käydä kaikki perusvirheet läpi ensin yksinkertaisemman projektin kanssa, ennenkuin lähtee tekemään monimutkaisempaa.\naika yleisellä tasolla nuo kysymykset kyllä on. mitä tarkoitetaan hollow-bodyllä? ihan oikeasti akustista rakennetta tyyliin jazz-kitarat, vaiko vain ontoksi jyrsittyä lankkua tyyliin thinline.\nOnnistuuko kotona? tähän on aika vaikea vastata jos ei tiedä kotioloista mitään. toisilla on kotona oma verstas kaikkine varusteineen, toiset asuu yksiössä vaimon ja viiden lapsen kanssa... Kaiketi vastaus on, että kitaran kuin kitaran voi tehdä kotona, eri asia, että kuinka mukavaa sen tekeminen on ja paljonko vaatii työtä.\nrrroope: ihan perus telecasterinkin rakentamisessa tulee melkolailla yllätyksiä ja haasteita vastaan jos ekaa kertaa on tekemässä (ainakin jos puutöistä ei muutenkaan ole hirveesti kokemusta). varmaan ois kivempi käydä kaikki perusvirheet läpi ensin yksinkertaisemman projektin kanssa, ennenkuin lähtee tekemään monimutkaisempaa.\nEikös tuo kannattais tehdä semihollowna, jolloin siihen tulisi vain pari vaihetta lisää?\nIte en ole vielä rakentanut alusta asti omaa kitaraa, mutta se onnistuminenhan hyvin pitkälti kiinni siitä omasta päättäväisyydestä ja säntillisyydestä... ja tietenkin perusteellisesta taustatutkimuksesta. Mutta varmasti siihen ensimmäiseen pari virhettäkin tulee, vaikka kuinka yrittäisi tehdä oikein.\nItellä on ainakin suunnitelmissa rakentaa kitara kotona, tosin jyrsinmallineet teetätin paikallisen ammattikoulun vesileikkurilla. Vielä en tiedä tuleeko siitä semihollow vai ihan tavallinen.\nIte sanoisin että ei ole vaikeampaa kuin minkään muun soittimen tekeminen. Vaatii vain enemmän tarkkuutta ja on enemmän työvaiheita. Riippuu täysin resursseista. Ja sama mantra kuin aina: hyvin suunniteltu on puoliksi tehty...\n09.10.2013 15:57:46 (muokattu 09.10.2013 16:00:41)\nAivan totta, en ajatellutkaan. No siis tällä hetkellä olen tekemäss yhtä kitaraa, mutta seuraavaan suuntaan katseeni jo osittain. Kitaran malliksi olen suunnitellut lp, ja tosiaan thinline siitä olisi tulossa.\nEDIT: Mistä suosittelette osien tilaamista? käytettynä vai jokin verkkokauppa?\ntuolla on kuvia kevennetystä LesPaulista jonka olen tehnyt.\nhttps://plus.google.com/u/0/photos/ … 68296713/albums/5932777435022934161\nfinnstar: tuolla on kuvia kevennetystä LesPaulista jonka olen tehnyt.\nEli tässähän on sama idea kuin thinlinessä, mutta thinlineen tehdään kanteen aukot?\n10.10.2013 09:46:43 (muokattu 10.10.2013 09:48:12)\nLihis96: Eli tässähän on sama idea kuin thinlinessä, mutta thinlineen tehdään kanteen aukot?\nMelkein. Thinlinessa on tuo "kaikukammio" yhtenäinen.\nEDIT: Löytyhän multa kuvaa. Kuvassa thinline telebasson runko ennen jyrsintöjä:\nhttp://i1291.photobucket.com/albums … -PC/20120404_200210_zps7064bcf0.jpg\njoseplluissans: Melkein. Thinlinessa on tuo "kaikukammio" yhtenäinen.\nJuurikin se. Ja olen katsellut tosiaan noita tekotapoja ja muita vinkkejä\nTuolla on minun rakenteluselostukseni vähän samoilla ideoilla tehdystä kaksitoistakielisestä: http://www.yrttimaa.net/Blogi/?p=4836\njPekka: Tuolla on minun rakenteluselostukseni vähän samoilla ideoilla tehdystä kaksitoistakielisestä: http://www.yrttimaa.net/Blogi/?p=4836\nTodella upea kitara! Hienoa työtä ja hyvin kuvattu työn vaiheet niin kuvina kuin tekstinäkin :)\n11.10.2013 15:56:10 (muokattu 11.10.2013 15:58:02)\nHienoa työtä, on kyllä omaperäinen ja tyylikäs soitin. Työvaiheiden kuvaus on mielenkiintoisen kannustavaa ja kenties itsekin joskus... nyt olisi muutama vaahterapölli pihalla odottomassa. Onkohan kukaan tehnyt bodyä tuollaisesta kovasta värkistä?\n3.978 D35 0


HOME IN THE STORM: Leimaillen\nMinulla on kasa puusydämiä pyörinyt askartelukaapin pohjalla ja tänään vihdoin sain osan käyttöön. Monessa blogissa on Dymo ollut kovassa käytössä, mutta päätin nyt itse olla old school ja leimata tekstit. Yksi sydän toimittaa virkaansa käsipyyhkeiden merkkinä ja loput kolme ovat eteisessä hattujen, hanskojen ja huivien merkkinä. Me kun miehen kanssa ollaan muuten eri mieltä että mikä mihinkin menee, niin nyt on mustaa valkoisella:)\n~musteena käytin Stazon solvent inkiä, väri stone grey- tarttuu mihin vain~\n(Alimmat kuvat tulivat liian tummiksi, kun äsken ne hämärässä nappasin)\nSeija29.2.2012 klo 19.52.00Tulipa ihanan näköisiä! :-)VastaaPoistaNiina29.2.2012 klo 20.11.00Ihania!:)VastaaPoistaAlexandra29.2.2012 klo 21.12.00Kiitos paljon Niina ja Seija:)Olisi tullut vielä siistimpiä, jos en olisi vauva sylissä leimannut.VastaaPoistaLisää kommenttiLataa lisää...


Katiska: IT-kysymyksiä - MURHA.INFO\nLiittynyt: La Kesä 18, 2016 6:50 pm\nViesti Kirjoittaja notmebug » Ke Kesä 09, 2021 7:43 pm\nAnteeksi mode, älä piiskaa liian rajusti\nTämä liittyy katiskaan, vaan ketju itsessään on järjettömän iso ja sisältää järjettömän määrän epäolennaista keskustelua (mm. arvostellaan miehen mahan kokoa tms).\nMinua kiinnostaisi miten poliisi on päässyt lukemaan Ranta-ahon jne. Signal viestejä. Olen ollut siinä uskossa, että sovelluksessa itsessään ei ole sellaista aukkoa josta viesteihn pääsisi käsiksi. Valmistajakin tuo esiin sitä kuinka sovellus on rakennettu siten ettei heillä ole pääsyä sovelluksen kautta tapahtuvaan viestintään.\nJoten, miten poliisi pääsi noihin käsiksi?\nOliko puhelin lukitsematta pidätystilanteessa?\nPäivittämätön käyttis, jossa ollutta reikää käytettiin hyväksi?\nRe: Katiska: IT-kysymyksiä\nViesti Kirjoittaja koojii » Ke Kesä 09, 2021 11:40 pm\nPuhelin avattu tutkinnassa ja puhelimen muistista kaivettu viestit. Edes whatsappia ei saada auki varsinaista viestiliikennettä seuraamalla.\nOn myös tietyin edellytyksin mahdollista asentaa puhelimeen "vakoilusovellus" joka tekisi käytännössä saman asian jo ennen laitteen tutkintaa (luonnollisesti kohteen tästä tietämättä). Tämä kuitenkin on pääsääntöisesti kallista, hankalaa, ja erittäin tilanneriippuvaista. Suomessa ei ole tullut vielä yhtäkään keissiä vastaan, jossa tällaisesta olisi edes viitteitä.\nTeoriassa olisi myös mahdollista käyttää tuntematonta haavoittuvuutta itse signalissa, mutta tämä myös hyvin epätodennäköistä, sillä ko. haavan hinta olisi satoja tuhansia, johtuen siitä, että tämän tyyppiset nollapäivähaavoittuvuudet yleensä "palavat" hyvin pian käytön jälkeen, tai lakkaavat toimimasta esimerkiksi versiopäivitysten yhteydessä.\nViesti Kirjoittaja Solttuetsivä » To Kesä 10, 2021 1:36 am\nRikollisten mustempi päivä: poliisi luki salattua viestintää kuin avointa kirjaa, operaatiossa kymmeniä pidätyksiä.\nEurooppalaiset poliisit ovat jo jonkin aikaa kyenneet seuraamaan rikollisten viestiliikennettä, ja tällä viikolla vedettiin nuottaa.\nmaksumuurin takana, https://www.tivi.fi/uutiset/rikollisten ... 4d5830ee6a\nSky ECC on rikollisten suosima viestintäjärjestelmä, jonka salauksen poliisi on hiljattain saanut murrettua.\nKRP on vaitonainen, mutta vahvistaa tehneensä Europolin kanssa yhteistyötä liittyen kyseiseen järjestelmään.\nEuropol tiedotti maaliskuun alkupuolella, että viranomaiset ovat saaneet murrettua rikollisten suosiman Sky ECC -viestintäjärjestelmän salauksen ja päässeet seuraamaan rikollisten viestintää reaaliajassa.\nEuropol kertoi, että laajassa operaatiossa ovat olleet mukana Belgian, Alankomaiden ja Ranskan viranomaiset.\nIltalehden tietojen mukaan Sky ECC -järjestelmän välityksellä käytyä viestintää on hyödynnetty myös Suomessa niin sanotun Katiska 2:n tutkinnassa, jossa on kyse huumausaineiden maahantuonnista ja levityksestä.\nhttps://www.iltalehti.fi/kotimaa/a/a863 ... 1d8fcffba0\nViesti Kirjoittaja Moderaattorit » To Kesä 10, 2021 10:01 am\nKatiskan IT asoiden puiminen omassa ketjussa ihan Ok.\nEi sitten mitään ihmissuhde- tai muuta potaskaa tähän ketjuun.\nPysytään näissä teknisissä asioissa.\nYlläpito siirtää joutessaan pääketjusta tekniikkaviestit tänne.\nViesti Kirjoittaja notmebug » Ke Kesä 16, 2021 7:35 pm\nEli tässäkin iso osa paljastumista on ollut tietämättömyys tietoturvallisista käytännöistä. Se, että sovellus käyttää salausta jota ei voi murtaa ei paljoa auta jos puhelin on lukitsematon ja sovelluksesta voi lukea kaikki viestit.\n* Oliko porukalla androidia vai iphonea?\n* oliko puhelimet lukittuina?\n* Jos lukittuna, avattiinko lukitus arvaamalla salasana tai kenties oliko salasana vakoiltu esiin aiemmin?\nVai onko aiemmin lukemani tarinat siitä kuinka FBI:llä ongelmia saada jonkun ipuhelin auki olleet vain huijjausta, jolla FBI yrittää saada rikollisille valheellisen turvallisuudentunteen. Esim https://it.slashdot.org/story/20/01/08/ ... wo-iphones (saivat kyllä myöhemmin puhelimet auki)\nViesti Kirjoittaja Solttuetsivä » To Kesä 17, 2021 12:48 am\nTaitaa nuo salausjutut olla tuollaisia Israelin armeijan ja tiedustelun juttuja.\nLuovat erilaisia asioita käytettäviksi ja muka turvallisiksi.\nTodellisuudessa säilyttävät avaimet itsellä ja käyttävät ne itse tai antavat liittolaisille tai eniten maksaville.\nViesti Kirjoittaja koojii » Pe Kesä 18, 2021 11:46 am\nnotmebug kirjoitti: ↑\nKe Kesä 16, 2021 7:35 pm\nTuolla katiskaketjussa tästä aikaisemmin keskusteltiin. Mallilla ei oikein ole väliä kun käytännössä kaikki Androidit ja iPhonet aukeavat joka tapauksessa, mikäli viranomainen saa ne haltuunsa niin, että niissä on virrat päällä. Poikkeuksena ihan uusimmat mallit saattavat olla jonkun aikaa "turvallisia". Lisäksi myös tosi eksoottisia merkkejä/malleja ei välttämättä oo saatu auki, mutta se johtuu vaan siitä, että avaamiseen tarkoitetut softat ym. ei ihan resurssisyistä tue niin hyvin sellaisia laitteita, joilla on tosi vähän käyttäjiä.\nVanhemmatkin luurit pysyy kyllä salattuna, kunhan ne vaan ehtii sammuttaa ennen viranomaisten haltuun saattamista (ja kunhan niissä on riittävän pitkä salasana, numeeriset pin-koodit saadaan kyllä auki ihan kaikki).\nViesti Kirjoittaja keskusrikospoliisi » Su Kesä 20, 2021 4:24 pm\nKun käytössä on luurit joita käytetään pelkkään rikolliseen viestintää tuntuu hölmöltä jos viestejä poisteta säännöllisesti.\nViesti Kirjoittaja koojii » Ma Kesä 21, 2021 3:20 pm\nkeskusrikospoliisi kirjoitti: ↑\nSu Kesä 20, 2021 4:24 pm\nTätä sattuu enemmän kuin uskoisitkaan, vaikka toki hölmöltä tuntuu\nLiittynyt: To Touko 06, 2021 10:13 pm\nViesti Kirjoittaja JokuVuan » Ma Kesä 21, 2021 6:02 pm\nTeoriassa ei ole mitään merkitystä onko käytössä iPhone tai Android jos laitteessa on joko sormenjälki tai kasvotunnistus aktivoitu käyttöön, sormenjälki tunnistuksia pysty iPhonesta avaamaan jopa teipin palalla ja osassa androideissa on samaa ongelmaa https://www.mikrobitti.fi/uutiset/samsu ... 5e97d73df0\nKasvojen tunnistus myös helppo kuulustelussa kääntää puhelimen epäiltyä kohti ja kas luuri auki, eiköhän ne myös saa oikeudesta luvan avata sen luuri epäillyn toimesta? Ei ole vielä ainakaan keksitty laitetta mikä olisi "avaamaton" tai missä ei olisi haavoittuvuuksia, iPhonesta on mahdollista laskimen avulla ohittaa sormenjälki/kasvo ja koodi tunnistus: https://youtu.be/i295cWyXM4Y\nAndroidin haavoittuvuuksista puhumattakaan Turvallista laitetta ei ole olemassa, eikä varmaa koskaan tule olemaankaan sellaisia\nViesti Kirjoittaja koojii » Ma Kesä 21, 2021 7:44 pm\nJokuVuan kirjoitti: ↑\nMa Kesä 21, 2021 6:02 pm\nPaitsi ainakin Androideissa vaaditaan uudelleenkäynnistyksen yhteydessä salasana. Jos siis saa virrat poies ajoissa ja salasana ei oo aivan suolesta, niin pysyy kyllä lukittuna.\nViesti Kirjoittaja JokuVuan » Ma Kesä 21, 2021 10:33 pm\nMa Kesä 21, 2021 7:44 pm\nEi pysy, sielt pääsee kiertämään sen salasanan muutamallakin tavalla, vinkkejäkin löytyy YouTubesta useampia: https://youtu.be/HsIBOYdC9Js\nSoftalla tehdään tuossa videossa, kuten mainitsin täysin suljettua järjestelmää ei ole olemassa. Avoimen lähdekoodin (Android) puolella helpompi sorkkia kuin suljetussa (iPhone). Pitää vain osata etsiä se tapa, osa androideista aukee helppokäyttö toiminnoilla jonka kautta päästään asetuksiin poistamaan salasana kehittäjä tilassa ym..\nViesti Kirjoittaja koojii » Ma Kesä 21, 2021 10:53 pm\nMa Kesä 21, 2021 10:33 pm\nTuossa videossahan nimenomaan käpistellään laitetta, joka on virrat päällä. Jos ne virrat on poissa, niin homma on huomattavasti vaikeampaa, ja vähänkään modernimpien (ja päivitettynä pidettyjen) mallien kohdalla käytännössä mahdotonta.\nViesti Kirjoittaja Sivustamulkoilija » Ke Kesä 23, 2021 7:34 am\nKe Kesä 09, 2021 7:43 pm\nNiinhän se menee että minkä ihminen on rakentanut,sen myös ihminen osaa purkaa.\nViesti Kirjoittaja notmebug » Pe Kesä 25, 2021 8:26 pm\nEn täysin tajunnut kuinka tuolla laskinjutulla ohitetaan unlock-koodi, kun se piti sinne ensiksi itse syöttää.\nVarsinaiseen asiaan, eli esim puhelimen avaamiseen pitämällä puhelinta omistajansa kasvojen edessä. Siihen on ratkaisu: Siri pitää olla päällä (Asetukset -> siri ja haku -> reagoi hei siri kutsuun). Tiukan paikan tullen kysyt: "Hei siri, kenen puhelin tämä on?" Siri vastaa omistajan nimellä/tiedoilla. Tämän jälkeen kasvojentunnistus tai sormenjälkitunnistus ei ole päällä, vaan puhelin vaatii sen numeerisen PIN koodin avaamiseen.\nJoo, onhan tuo hieman arveluttavaa, sillä puhelin kuuntelee kokojan siltä varalta että joku sanoo hei siri.....


Elisa verkkokauppa – Internet ja tietokoneet\nHome / Elisa verkkokauppa\nElisan yritysten omasta verkkokaupasta saat kännykät, liittymät, tabletit, tietokoneet, verkkolaitteet ja erilaiset lisätarvikkeet. Yritysten omasta verkkokaupasta löydät niin älypuhelimet kuin peruspuhelimetkin. Saat ne kätevästi korottamalla kuukauden maksuajalla.\nTeknistä tukea, käytön neuvontaa sekä asennusapua puhelimitse tai paikan päällä. Apple Watch 42mm edullisesti Elisalta. Verkkokaupassa on liittymien ja laitteiden lisäksi laaja . Nopea toimitus ja jopa kk korotonta maksuaikaa.\nMyydään vain myymälöistä Sonera sopimuksella. Elisan Kapulanvaihto on helppo ja turvallinen tapa kierrättää kännykät ja tabletit. Lue lisää ja kierrätä kännykkäsi heti.\nUpeat OnePlus 3T -puhelimet nyt myös verkkokaupassa! Etsimme kahta henkilöä osaksi Elisan verkkokauppa uudistusprojektia! Valittujen henkilöiden vastuualueeksi tulee muodostumaan . Löydä täältä Elisan parhaat tarjoukset ja alennuskoodit.\nSuosituimmat alennuskoodeja käyttävät verkkokaupat. Sitä Virkki ei osannut kertoa, miksi verkkokaupasta puuttuu .\nSaunalahden omistavan Elisan henkilöasiakasyksikön. Elisa-valmisverhon materiaali on kevyttä ja se päästä valoa kauniisti lävitseen. Kankaan poikittaiset kudotut raidat tuovat verhoon rytmiä ja liikettä. Kaikki yhteydenpitokanavat kootusti osoitteessa yritysten-asiakastuki.\nHengittävä tuulen- ja vedenpitävä naisten parkatakki. Elisa Yritysten Verkkopalvelussa elisa. Sivuilla kivasti tilaa antavat resorileikkaukset.\nYläosassa kaunista pitsiä ja rypytys edessä keskellä . Lotto, Keno, Pitkäveto, nettiarvat ja muut pelit pelattavissa 24h. Myymäläketjun verkkokauppa, avoimet työpaikat sekä myymälöiden tiedot. Pääyhteistyökumppanit: OP Silja Line.\n← Xiaomi mi band 2 Kolmiraitaverkkarit →


Vaimon peppukuva – Huumorin jättiläinen satiirin mestari Sankomies Juhani Kalke\nPosted on 8.4.2015 in SATIIRIN MESTARI\nTäällä halkovajassa on pimeää vaikka ulkona on vielä valoisaa. Vaimo minut tänne lukitsi ja tällä kertaa ihan syystä. Silakanhakureissu meni ilman murheita, mutta sen jälkeen niitä onkin sitten riittänyt.\nLuin lähimarketin kassajonossa iltalehdestä, että joku amerikkalainen nainen sai miljoona seuraajaa kun pisti tietokoneeseen oman peppukuvansa. Siinä on kehityskelpoinen idea, varsinkin kun kamerakauppias antoi risan kameran tilalle uuden, kun uhkasin levittää kaksi kiloa silakoita miehen auton päälle.\nEn minä tietenkään niin hölmö ole, että rupeaisin itseäni kuvaamaan. Fiksuna miehenä tuumin kotimatkalla, että naisen takamus se pitää kunnon blogissa olla. Minun rouvani on hyvin tarkka takapuolestaan, joten sellaiset kuvaushommat pitää tehdä ovelasti.\nVein silakat keittiöön, ja kun rouva rupesi etsimään paistinpannua, suuntasin kameran kanssa vessaan. Ajattelin virittää kameran vessaharjan viereen sopivaan kulmaan, niin että varmasti tulisi ajastuksella jonkinmoinen kuva rouvan kankusta.\nMutta eihän siinä pirun kiinalaisessa ollut virtaa! Ensitöiksi piti hakea jatkoroikka, jotta sain laturin aparaattiin kiinni. No, eihän siitä tullut aivan agenttitason viritys. Roikka jäi pahasti näkyville ja sitä kun rupesin naamioimaan, kädet alkoivat tietenkin tutista jännityksestä. Kurottautuessani vesisäiliön taakse, kamera pirulainen muljahti latureineen pönttöön. Kuului helvetillinen pamaus, ja valehtelematta koripalloilijan korkuinen vesipatsas syöksyi kohti kattoa.\nValot sammuivat, ja hyvin nopeasti tajusin, että siinä kärähti muutakin kuin pelkkä sulake. Rappukäytävän sähkötaulusta puski liekkejä, ja siinä tuli pakostakin mieleen, että onko tämä piilokamera vai Renny Harlinin viimeisin menestyselokuva. Vaimo kiljui minkä kerkesi, mutta en minä uskaltanut ruveta vedellä lotraamaan, kun se sähkötaulu paukkui ja ritisi niin maan pirusti.\nKiiruhdin keittiöön, nappasin silakkakäärön pöydältä ja juoksin rappukäytävään. Täytyy sanoa, että yllättävän hyvin sähköpalo sammuu parilla kilolla puolalaisia silakoita. En tiedä olisiko sammunut kotimaisilla silakoilla tai norjalaisella lohella. Täytyy joskus kokeilla kun vaimo lähtee sukulaisiin.\nEttä siksi minä täällä halkovajassa istun ja popsin silakoita. Ovat muuten yllättävän mehukkaita, vaikka pinta on pahasti kärähtänyt. Pitää säästää muutama kala myös veneen alla majailevalle Heikille, ellei vaimo sitten keksi unohtaa minua tänne useammaksi päiväksi. Sillä on vanhemmiten ruvennut muisti pätkimään, tai sitten siitä on tullut ovela.